title: Denis Oswald

text: Oswald on koulutukseltaan juristi. Hän opiskeli Neuchâtelin, Zürichin ja Cambridgen yliopistoissa saavuttaen tutkinnon 1970 ja edelleen tohtorin tutkinnon 1977. Sen jälkeen hänellä on ollut oma lakitoimistonsa Neuchâtelissa. Hänellä on professuuri Neuchâtelin yliopistossa ja dosentuuri Baselin yliopistossa. Lisäksi hän toimii Kansainvälisessä urheiluoikeudessa CAS:ssa.


title: Denis Oswald

text: Oswald kilpaili vuosien 1968, 1972 ja 1976 kesäolympialaisissa. MM-kisoissa Sveitsin perämiehellinen nelonen oli 1974 Luzernissa neljäs.


title: Denis Oswald

text: Vuonna 1989 Oswald valittiin Kansainvälisen Soutuliiton puheenjohtajaksi. Kaksi vuotta myöhemmin, vuonna 1991, hänet valittiin Kansainvälisen olympiakomitean jäseneksi. Vuodesta 2000 hän ollut KOK:n ytimen eli toimeenpanevan komitean jäsen. Hän on toiminut KOK:n vuosien 2004 ja 2012 kisojen koordinointikomitean puheenjohtajana.


title: Denis Oswald

text: Denis Oswald osallistui kesällä 2013 KOK:n puheenjohtajakisaan, joka päättyi syyskuussa saksalaisen Thomas Bachin voittoon.


title: Marvin Kirchhöfer

text: Marvin Kirchhöfer (s. 19. maaliskuuta 1994 Leipzig) on saksalainen moottoriurheilija. Hän aloitti uransa karting-sarjoissa vuonna 1999 kilpaillen Saksassa suurimman osan urastaan. Hän siirtyi KF2-luokkaan vuonna 2010. Vuonna 2011 hän voitti Saksan KF1-luokan mestaruuden. Vuonna 2012 Kirchhöfer siirtyi kilpailemaan ADAC Formel Masters -sarjaan voittaen heti ensimmäisellä kaudellaan sarjan mestaruuden saavuttaen kauden aikana yhdeksän voittoa. Vuonna 2013 Kirchhöfer siirtyi Saksan Formula 3 -sarjaan, jossa hän voitti niin ikään heti ensimmäisellä kaudellaan sarjan mestaruuden. Vuonna 2014 Kirchhöfer kilpaili GP3-sarjassa ART Grand Prix -tallin autolla. Hän saavutti yhden voiton, kaksi paalupaikkaa ja neljä nopeinta kierrosta sijoittuen sarjan kolmanneksi. Samana vuonna hän ajoi kolme kilpailua Britannian Formula 3 -sarjassa voittaen kaksi kilpailua. Vuonna 2015 Kirchhöfer jatkoi GP3-sarjassa samassa tallissa saavuttaen viisi voittoa ja yhden paalupaikan sijoittuen jälleen sarjan kolmanneksi. Vuonna 2016 Kirchhöfer siirtyi GP2-sarjaan Carlin -tallin kuljettajaksi.


title: Puolijohdeilmaisin

text: Puolijohdeilmaisin on hiukkasilmaisintyyppi, joka on rakenteeltaan estosuuntaisesti kytketty diodi. Puolijohdeilmaisimilla voidaan havaita fotoneita sekä varattuja hiukkasia, ja niitä käytetään sovelluksissa, joissa on tarve mitata energia tarkasti.


title: Puolijohdeilmaisin

text: Puolijohdeimaisin koostuu kiinteästä puolijohdemateriaalista, joka on kytketty kahteen elektrodiin. Elektrodit on kytketty eri jännitteiseen siten, että puolijohteen sisällä on sähkökenttä.


title: Puolijohdeilmaisin

text: Puolijohdeilmaisimen toimintatapa muistuttaa ionisaatiokammiota. Erona kaasutäytteiseen ilmaisimeen on se, että säteilyn osuessa puolijohteeseen syntyy elektroni-aukko -pari eikä elektroni-ioni -pari, kuten esim. kaasutäytteisessä ionisaatiokammiossa. Säteilyn vaikutuksesta elektroni siirtyy valenssivyöltä johtavuusvyölle. Elektronit ja aukot liikkuvat vastakkaisiin suuntiin kohti elektrodeja aiheuttaen diodiin kytkettyyn piiriin sähkövirran. Syntynyt virtapulssi on verrannollien säteilyn puolijohteelle jättämälle energialle.


title: Kellolasi

text: Kellolasi on laboratoriotarvike, jota käytetään yleensä haihdutusastiana tai dekantterilasien peittämiseen. Kantena käytettäessä kellolasi ei sulje astiaa ilmatiiviisti, vaan sen tarkoituksena on estää muun muassa pölyn tai roskien joutuminen keitinlasiin. Sitä voidaan käyttää myös alustana pieniä määriä kiinteitä aineita käsiteltäessä, esimerkiksi punnituksen yhteydessä.


title: Kellolasi

text: Muodoltaan kellolasi on pyöreä, kaarevapintainen lasilevy, joka muistuttaa linssiä. Yleisimmin käytetyt kellolasit ovat halkaisijaltaan 40–80 mm, suurimmat voivat olla jopa 200 mm.


title: George Biddell Airy

text: Sir George Biddell Airy () oli englantilainen matemaatikko ja tähtitieteilijä, Royal Societyn puheenjohtaja ja Britannian kuninkaallinen tähtitieteilijä (Astronomer Royal) vuosina 1835–1881. Hänen moniin saavutuksiinsa kuuluu planeettojen kiertoratojen tutkiminen, Maan keskimääräisen tiheyden mittaaminen, menetelmä kaksiulotteisten probleemien ratkaisemiseksi kiinteiden aineiden mekaniikassa, ja toimiessaan Astronomer Royalina myös Greenwichin vakiinnuttaminen nollameridiaanin paikaksi.


title: George Biddell Airy

text: Airy syntyi Alnwickissa sukuun, jolla oli ollut sama nimi jo 1300-luvulla ja joka oli tuolloin asunut Kentmeressä, Westmorlandissa. Sukuhaara, johon George Biddell Airy kuului, oli kärsinyt Englannin sisällissodasta, muuttanut Lincolnshireeen ja ryhtynyt viljelemään maata. Airy kävi ensin alkeiskoulua Herefordissa, minkä jälkeen hän opiskeli Colchester Royal Grammar Schoolissa. Ujo Airy pääsi koulutoveriensa suosioon mestarillisella kyvyllään rakentaa hernepyssyjä.


title: George Biddell Airy

text: Kolmentoista vuoden iästä lähtien Airy vietti usein pitkiä aikoja enonsa Arthur Biddellin luona Playfordissa Suffolkissa. Biddell esitteli Airyn ystävälleen Thomas Clarksonille, orjakaupan vastustajalle, joka asui Playford Hallissa. Clarksonilla oli matematiikan tutkinto Cambridgen yliopistosta, ja hän opetti Airylle klassisia kieliä ja myöhemmin toimitti hänet testattavaksi eräälle työtoverilleen yliopiston Trinity Collegessa tietämyksestään matematiikassa. Tämän perusteella hän pääsi Trinity Collegeen vuonna 1819 sizarina, mikä merkitsi, että hän maksoi opintonsa suorittamalla collegessa erilaisia avustavia tehtäviä. Siellä hän suoritti loistavan uran ja hänet ilmeisesti tunnistettiin lähes välittömästi vuoden johtavaksi mieheksi. Vuonna 1822 hänet valittiin collegen johtoon, ja seuraavana vuonna hän sai senior wranglerin arvon ja sai ensimmäisen Smithin palkinnon. Vuonna 1826 hänet nimitettiin matematiikan professoriksi Thomas Thurtonin tilalle ja vuonna 1828 tähtitieteen professoriksi ja Cambridgen uuden observatorion johtajaksi. Vuonna 1836 hänet valittiin Royal Societyn jäseneksi ja vuonna 1840 Ruotsin kuninkaallisen tiedeakatemian ulkomaalaiseksi jäseneksi.


title: George Biddell Airy

text: Airyn aktiivisuus matemaattisia ja fysikaalisia kysymyksiä käsitelleenä kirjoittajana alkoi jo varhaisina vuosina. Jo ennen nimittämistä virkaan hän oli toimittanut kolme huomattavaa muistiota Royal Societyn julkaisuun "Philosophical Transactions" ja kahdeksan Cambrige Philosophical Societyyn. Cambridgen observatoriossa Airy osoittautui pian eteväksi organisoimaan asioita. Kun hän ryhtyi toimeen, laitoksen ainoa kaukoputki oli ohikulkukone, jolla hän omistautui tekemään mittauksia. Työskentelemällä järjestelmällisesti hän pystyi pitämään havaintonsa ajan tasalla ja julkaisi ne vuosittain aikalaisia hämmästyttäneellä täsmällisyydellä. Vuonna 1833 Hugh Percy esitteli Cambridgen observatoriolle hienon 12-tuumaisen objektiivin, joka asennettiin Airyn suunnitelman mukaisesti ja hänen valvonnassaan, joskaan se ei ollut valmis, ennen kuin hän vuonna 1835 muutti Greenwichiin.


title: George Biddell Airy

text: Airyn tuolloin kirjoittamat tekstit käsittelevät sekä matemaattista fysiikkaa että tähtitiedettä. Edelliset käsittelevät varsinkin valoa koskeneita teoreettisia kysymyksiä, joita hänelle professorina pitämiensä luentojen pohjalta heräsi ja joista monet mainitaan erityisesti hänen tutkielmassaan "On the Diffraction of an Object-Glass with Circular Aperture" ("Diffraktiosta muodoltaan ympyrämäisessä objektiivissa"), sekä hänen julkaisemansa sateenkaarta koskenut täydellinen teoria. Näistä tutkimuksista Royal Society myönsi hänelle Copley-mitalin vuonna 1831. Hänen tähän aikaan kirjoittamistaan tähtitiedettä koskeneista teksteistä tärkeimmät olivat hänen tutkielmansa Jupiterin massan määrittämisestä, raporttinsa British Associationille tähtitieteen kehityksestä 1800-luvulla sekä teos "On an Inequality of Long Period in the Motions of the Earth and Venus" ("Maa"n ja Venuksen liikkeen epätasaisuudesta pitkällä aikavälillä").


title: George Biddell Airy

text: Yksi luku hänen tarkasta ja opettavaisesta raportistaan oli omistettu tähtitieteen kehityksen vertailulle Englannin ja muiden maiden välillä. Vertailu oli vielä tuolloin Englannille huomattavan epäedullinen, mutta Airyn omien töidensä ansioista epäsuhta myöhemmin pitkälti korjautui Englannin eduksi.


title: George Biddell Airy

text: Airy havaitsi myös Venuksen ja Maan liikkeissä aiemmin tuntemattoman epätasaisuuden, mikä jossakin mielessä on hänen huomattavin saavutuksensa. Oikaistessaan lukuja Delambren planeettataulukoissa hän alkoi epäillä epätasaisuutta, josta niiden laatija ei ollut tietoinen. Syytä asiaan ei tarvinnut kauan etsiä: samassa ajassa, jossa Venus kiertää auringon ympäri kolmetoista kierrosta, Maa tekee niin tarkoin kahdeksan kierrosta, että erotus on vain pieni murto-osa Maan keskimääräisestä liikkeestä, ja vaikka tästä erotuksesta johtuva termi itsessään olikin hyvin pieni, voitiin integroimalla siihen liittyvä differentiaaliyhtälö johtaa luokkaa 2 200 000 oleva kerroin. Tästä Airy johtui päättelemään, että on olemassa merkittävä epätasaisuus, joka kestää jopa yli 240 vuotta. Asian selvittäminen oli todennäköisesti työläin tehtävä, joka planeettateoriassa oli Airyn aikaan mennessä tehty, ja samalla ensimmäinen huomattava Englannissa tehty aurinkokunnan kappaleiden liikkeitä koskevien taulukoiden parannus gravitaatiolain keksimisen jälkeen. Tunnustuksena tästä työstä hänelle myönnettiin vuonna 1833 Royal Astronomical Societyn kultamitali, jonka hän sai uudestaan vuonna 1846.


title: George Biddell Airy

text:
Vuonna 1835 Airy nimitettiin Astronomer Royaliksi John Pondin seuraajaksi, ja hän aloitti pitkän uransa Greenwichin kuninkaallisessa observatoriossa, mistä hän erityisesti tuli tunnetuksi. Siihen aikaan observatorion tila oli sellainen, että Aucklandin jaarli George Edenin, joka oli silloinen meriministeri, mielestä se olisi yhtä hyvin voitu kokonaan sulkea, ja myös Airy myönsi sen olleen rappiotilassa. Tavanomaisella tarmollaan hän sai kerralla uudistetuksi koko laitoksen. Hän järjesti havaintotulokset uudestaan, sai kirjaston kelvolliseen kuntoon, asensi Sheepshanksin uuden kaukoputken ja organisoi uuden magneettisen observatorion. Vuonna 1847 sinne pystytettiin Airyn suunnittelema altatsimuutti, jolla Kuusta voitiin tehdä havaintoja aina sen ollessa näkyvissä, ei ainoastaan sen ollessa meridiaanilla. Vuonna 1848 Airy keksi uudenlaisen zeniittikaukoputken. Vuoden 1850 lopulla pystytettiin suuri ohikulkukone, jonka objektiivin leveys oli 8 tuumaa (203 mm) ja polttoväli 3,5 m, ja joka on edelleen observatorion tärkein laite laatuaan. Kun sinne vuonna 1859 hankittiin uusi läpimitaltaan 330 millimetrin kaukoputki, Airy totesi päiväkirjassaan, ettei observatoriossa ollut enää yhtään Pondin aikana siellä toiminutta henkilöä eikä yhtään hänen aikanaan käytössä ollutta laitetta. Viimeiset uudistukset olivat spektroskooppisten tutkimusten aloittaminen vuonna 1868 sekä auringonpilkkujen havainnoiminen valokuvaamalla vuodesta 1873 lähtien.
Suuri työ niiden havaintojen analysoimiseksi, jotka Greenwichissä oli tehty planeetoista vuosien 1750 ja 1830 välillä, oli jo käynnissä Airyn johtamana, kun hänestä tuli Astronomer Royal. Pian sen jälkeen hän aloitti työlään tehtävänsä kootakseen yhteen Greenwichissä James Bradleyn, Nathaniel Blissin, Nevil Maskelynen ja John Pondin johdolla tehdyt havainnot, mistä aiheutuneiden kustannusten peittämiseksi hänelle myönnettiin valtion varoista suuri apuraha. Sen tuloksena peräti 8000 Kuusta tehtyä havaintoa pelastettiin tuholta, ja vuonna 1846 ne asetettiin tähtitieteilijöiden käytettäväksi sellaisessa muodossa, että niitä voitiin suoraan käyttää Kuun liikkeestä tehtyjen taulukoiden paranteluun ja teorian ja käytännön vertailemiseen.


title: George Biddell Airy

text: Tästä työstään Airy sai vuonna 1848 Royal Astronomical Societyltä mainetodistuksen, ja se johti lähes välittömästi siihen, että Peter Andreas Hansen havaitsi Kuun liikkeessä kaksi uutta epätasaisuutta. Saatuaan tämän urakkansa valmiiksi ja ennen kuin hän ryhtyi niiden perusteella mihinkään teoreettisiin tutkimuksiin Airy tiedusteli, käsittelikö kukaan muu matemaatikko samoja kysymyksiä. Ilmeni, että Hansen oli ryhtynyt niin tekemään Tanskan kuninkaan alaisuudessa, mutta kun hän ei enää kuninkaan kuoltua ollut saanut siihen tarpeeksi varoja, oli vaarana, että hänen olisi ollut kokonaan hylättävä projektinsa. Tämän vuoksi Airy anoi meriministeriöltä Hansenin puolesta tämän tarvitsemat määrärahat, jotka myös myönnettiin. Täten Hansenin kuuluisat taulukot, "Tables de la Lune", omistettiin ”Hänen Majesteettinsa, Ison-Britannian ja Irlannin kuningattaren korkealle meriministeriölle”.


title: George Biddell Airy

text: Vuonna 1851 Airy otti käyttöön uuden, Greenwichin kautta kulkevan nollameridiaanin. Tämä linja, neljäs ”Greenwichin meridiaani”, tuli kansainvälisesti hyväksytyksi vuonna 1884.


title: George Biddell Airy

text: Kesäkuussa 1846 Airy aloitti kirjeenvaihdon ranskalaisen tähtitieteilijä Urbain Le Verrierin kanssa, joka oli päätellyt, että Uranuksen kiertoliikkeen epäsäännöllisyydet johtuivat toistaiseksi havaitsemattomasta planeetasta. Tietoisena siitä, että Cambridgen tähtitieteilijä John Couch Adams oli esittänyt samanlaisia päätelmiä, Airy pyysi 9. kesäkuuta James Challista suorittamaan järjestelmällistä esitelmää siinä toivossa, että kunnia uuden planeetan löytämisestä tulisi briteille. Hänen kanssaan samasta kunniasta kuitenkin kilpaili berliiniläinen Johann Gottfried Galle, joka Le Verrieriltä saamiensa vihjeiden perusteella löysikin ensimmäisenä uuden planeetan, Neptunuksen. Vaikka toiseksi jäänyt Airy sai osakseen solvauksia sekä englantilaisilta että ranskalaisilta, koska hän ei ollut reagoinut Adamsin ehdotuksiin pikaisemmin, on myös väitetty, että Adamsin asiasta antamat tiedonannot olivat epäselviä ja hitaita ja edelleen, että uuden planeetan etsiminen ei kuulunut Astronomer Royalin tehtäviin.


title: George Biddell Airy

text: Yksi Airyn merkittävimmistä saavutuksista oli Maan keskimääräisen tiheyden määrittäminen.Vuonna 1826 hän oivalsi, että ongelma voitaisiin ratkaista tekemällä kokeita heilurilla sekä maan pinnalla että syvän kaivoksen pohjalla. Ensimmäisessä yrityksessään samana vuonna Dolcoathin kaivoksessa Cornwallissa hän epäonnistui, koska yksi hänen heilureistaan hajosi. Kaivoksessa sattuneen tulvan takia toinen yritys vuonna 1828 epäonnistui, minkä jälkeen kesti useita vuosia, ennen kuin kokeen uusimiseen tarjoutui tilaisuus. Lopulta kokeet suoritettiin vuonna 1854 Hartonin rotkossa lähellä South Shieldsiä. Niiden välittömänä tuloksena havaittiin, että painovoima kyseisen 383 metrin syvyisen rotkon pohjalla oli 1/19286 suurempi kuin maan pinnalla. Tästä hän saattoi johtaa Maan keskimääräiseksi tiheydeksi arvon 6,566 g/cm³. Vaikka tämä arvo oli merkittävästi suurempi kuin mitkään muut aikaisemmin mitatut, Airy saattoi oman huolellisuutensa ja täsmällisyytensä perusteella pitää tulosta hyvinkin kilpailukykyisenä muihin tieteentekijöihin verrattuna. Nykyisin hyväksytty arvo Maan keskimääräiselle tiheydelle on 5,517 g/cm³.


title: George Biddell Airy

text: Vedellä täytetyn kaukoputken avulla Airy suoritti vuonna 1871 kokeita sen selvittämiseksi, saiko Maa eetteriä kulkeutumaan mukanaan, minkä seurauksena valon taittuminen vedessä muuttaisi tähtitieteellistä aberraatiota. Kuten kaikki muutkin samaa oletettua ilmiötä tutkineet, hän sai negatiivisen tuloksen.


title: George Biddell Airy

text: Vuonna 1872 Airy päätteli, että Kuuta koskevat teoriat voitaisiin käsitellä uudella tavalla, ja 71-vuotiaana hän ryhtyi tätä koskevaan suureen työhön. Yleinen kuvaus hänen menetelmästään julkaistiin Royal Astronomical Societyn julkaisussa "Montly Notices", vol. xxxiv, No. 3. Sen muodostivat etupäässä Charles-Eugène Delaunayn saamat lopulliset arvot pituus- ja leveysasteelle sekä parallaksille, joista kuhunkin lukuun lisättiin symbolinen termi, jonka arvo oli määrättävä Kuun liikkeen perusteella.


title: George Biddell Airy

text: Tässä muodossa kysymyksen käsittely oli numeerista, ja vaikka työn määrä oli niin suuri, että se olisi voinut säikäyttää nuoren miehen, sen yksityiskohdat olivat helppoja, ja suuren osan siitä olisi voinut suorittaa kuka tahansa ”laskupää”.


title: George Biddell Airy

text: Tulokset julkaistiin vuonna 1886 Airyn ollessa 85-vuotias. Vähän sitä ennen häntä oli huolestuttanut se, että laskuissa saattaisi olla virheitä, ja sen vuoksi hän oli vielä tarkistanut ne. Mutta hänen voimansa eivät olleet ennallaan eikä hän koskaan kyennyt tutkimaan asiaa riittävästi. Vuonna 1890 hän kertoi, että jo laskujen alkuvaiheessa oli sattunut vakava virhe, ja totesi: ”Henkeni särkyi tässä työssä, enkä ole sen jälkeen koskaan halukkaasti palannut asiaan.”


title: George Biddell Airy

text: Vuonna 1862 Airy esitti uuden menetelmän materiaalin palkkeihin kohdistuvan jännityksen ja rasituksen käsittelemiseksi. Tätä menetelmää, jota joskus kutsutaan "Airyn jännitysfunktiometodiksi", voidaan käyttää monien kaksiulotteisten probleemien ratkaisemiseksi lujuusopissa. Esimerkiksi H. M. Westergaard käytti sitä määrittääkseen jännitys- ja rasituskentän murtumakohdan ympärillä, ja sen vuoksi menetelmä vaikutti osaltaan murtumia koskevan teorian kehittymiseen.


title: George Biddell Airy

text: Airyltä kysyttiin neuvoja siihen, kuinka kovaan tuuleen tai kuinka korkeaan paineeseen olisi syytä varautua, kun Thomas Bouch 1870-luvulla suunnitteli Forthin vuonon ylittävää riippusiltaa rautatietä varten. Airy päätteli, että yli 10 paunan painetta neliöjalkaa kohti ei normaalisti esiintyisi, ja sen mukaisesti Bouch suunnittelikin sillan. Kovassa tuulessa kuitenkin saattaa esiintyä paljon suurempia paineita. Airy joutuikin kuulusteltavaksi, kun Tayn silta vuonna 1879 romahti, ja häntä arvosteltiin ankarasti antamansa neuvon vuoksi. Kuitenkin tuulen vaikutuksesta suuriin rakennelmiin tiedettiin vähän, ja asiaa tutkimaan asetettiin kuninkaallinen tutkimuskomissio.


title: George Biddell Airy

text: Heinäkuussa 1824 Airy tapasi kävelyretkellä Derbysheressä ”suuren kaunottaren” Richardia Smithin (1804–1875), jota hän kosi kaksi päivää myöhemmin. He menivät naimisiin vuonna 1830, sen jälkeen kun Airy oli saanut toimen Cambridgen observatoriossa.


title: George Biddell Airy

text: Airyt saivat yhdeksän lasta, joista kolme vanhinta kuoli jo lapsina. Vanhin eloon jäänyt oli Wilfrid Airy, joka suunnitteli George Tomlinen observatorion Orwell Parkiin. Wilfridin tytär oli taiteilija Anna Airy.


title: George Biddell Airy

text: Airy lyötiin ritariksi 17. kesäkuuta 1872. Hän siirtyi eläkkeelle vuonna 1881 ja asui sen jälkeen kahden avioituneen tyttärensä kanssa Croom's Hillillä lähellä Greenwichiä. Vuonna 1891 hän kaatui ja sai sisäisiä vammoja. Suoritetun kirurgisen leikkauksen jälkeen hän eli enää muutaman päivän.


title: George Biddell Airy

text: Airy, hänen vaimonsa ja kolme ennen häntä kuollutta lastaan on haudattu Pyhän Marian kirkkoon Playfordiin, Suffolkiin.


title: George Biddell Airy

text: Airy nimitettiin Royal Astronomical Societyn puheenjohtajaksi neljä kertaa.


title: George Biddell Airy

text: Airyn mukaan on mimitetty:


title: Gianmarco Raimondo

text: Gianmarco Raimondo (s. 28. marraskuuta 1990 St. Catharines) on kanadalainen moottoriurheilija. Hän aloitti Karting-uransa vuonna 2000. Vuonna 2008 Raimondo kilpaili Amerikan Formula BMW -sarjassa sijoittuen sarjan kolmanneksi. Vuonna 2009 hän sijoittui toistamiseen sarjan kolmanneksi. Vuonna 2010 Raimondo ajoi Italian Formula 3 -sarjassa sijoittuen sarjan 16:ksi. Vuonna 2011 Raimondo kilpaili Formula 3 Euroseries -sarjassa sijoittuen sarjan 11:ksi. Vuonna 2012 Raimondo siirtyi European F3 Open -sarjaan sijoittuen sarjan toiseksi voittaen kauden aikana neljä kilpailua. Vuonna 2013 Raimondo siirtyi kesken kauden GP2-sarjaan osallistuen Singaporen ja Abu Dhabin viikonloppuihin. Hänestä tuli samalla ensimmäinen kanadalainen joka on ajanut GP2-sarjassa. Hän ei saavuttanut pisteitä.


title: Aokigahara

text: Aokigahara (青木ヶ原, "sinisten puiden niitty"), tunnetaan myös nimellä "Puumeri", on 35 neliökilometrin kokoinen metsäalue Fuji-vuoren luoteen puoleisella juurella Japanissa.


title: Aokigahara

text: Metsän tiheyden ja eläimistön puuttumisen takia metsä on poikkeuksellisen hiljainen paikka. Metsä tunnetaan kivisistä luolistaan, mutta ehkä ennemmin "Itsemurhametsänä", jossa japanilaiset ovat tehneet ehkä tuhansien vuosien ajan itsemurhia. Vuonna 2010 metsässä tehtiin 54 itsemurhaa. Paikalla on japaniksi ja englanniksi useita kylttejä, joissa kehotetaan metsään tulevia itsemurhakandidaatteja kääntymään takaisin ja hakeutumaan hoitoon.


title: Aokigahara

text: Japanilaisessa mytologiassa metsä yhdistetään demoneihin.


title: Kaarlo Väkevä

text: Kaarlo Olavi Väkevä (3. elokuuta 1909 Pietarsaari – 27. maaliskuuta 1932 Aalborg, Tanska) oli suomalainen nyrkkeilijä. Hän saavutti ensimmäisenä suomalaisnyrkkeilijänä mitalin EM-kilpailuissa.


title: Kaarlo Väkevä

text: Ruotsin Sundsvallissa jo kymmenisen vuotta asunut Väkevä edusti Suomea vuoden 1928 olympialaisissa Amsterdamissa ja sijoittui jaetulle viidennelle tilalle höyhensarjassa voitettuaan meksikolaisen Raul Talanin ja hävittyään yhdysvaltalaiselle Harold Devinelle. Vuoden 1930 EM-kilpailuissa Budapestissa Väkevä saavutti pronssia kevyessä sarjassa voitettuaan Itävallan Hergethin ja Ruotsin Edlundin, hävittyään isäntämaan Sandor Sobolewskylle ja voitettuaan pronssiottelussa saksalainen Heldin. Väkevä edusti Suomea useassa maaottelussa, muun muassa Yhdysvaltoja vastaan vuonna 1931.


title: Kaarlo Väkevä

text: Väkevä kuoli pääsiäisenä 1932 Aalborgissa oteltuaan tanskalaista Hougaardia vastaan. Hän menetti tajuntansa heti ottelun päätyttyä ja kuoli aivoverenvuotoon matkalla sairaalaan.


title: Johan Hellström

text: Karl Johan "Jonni" Hellström (13. toukokuuta 1907 Maarianhamina – 1989 Kanada), joka tunnettiin myös lempinimellä "The Fighting Finn", oli suomalainen nyrkkeilijä. Hän edusti Suomea vuoden 1928 olympialaisissa Amsterdamissa ja sijoittui jaetulle viidennelle sijalle välisarjassa voitettuaan eteläafrikkalaisen Frederik Varley-Ellisin ja hävittyään ranskalaiselle Raymond Galataudille.


title: Johan Hellström

text: Hellström voitti Suomen mestaruuden kärpässarjassa 1923, höyhensarjassa 1925, kevyessä sarjassa 1926 ja välisarjassa 1927. Vuonna 1924 hän saavutti kääpiösarjassa SM-hopeaa hävittyään Sulo Tiriselle. Maaotteluissa hän edusti Suomea joulukuussa 1928 Viroa vastaan ja helmikuussa 1929 Ruotsia vastaan. Vuodesta 1929 hän otteli Pohjois-Amerikassa ammattilaisena kahdeksan ottelua.


title: Erkki Savolainen

text: Erkki Olavi Savolainen (21. elokuuta 1917 Helsinki – 26. joulukuuta 1993 Helsinki) oli suomalainen nyrkkeilijä. Hän edusti Suomea vuoden 1936 olympialaisissa Berliinissä ja sijoittui jaetulle 16. sijalle.


title: Åke Karlsson

text: Åke Aleksej Karlsson (16. elokuuta 1911 Turku – 12. helmikuuta 1958 Turku) oli suomalainen nyrkkeilijä. Hän edusti Suomea vuoden 1936 olympialaisissa Berliinissä ja sijoittui jaetulle yhdeksännelle sijalle.


title: Suolakkokerttuli

text: Suolakkokerttuli ("Geothlypis flavovelata") on kerttulien heimoon kuuluva varpuslintu.


title: Suolakkokerttuli

text: Suolakkokerttulia tavataan Meksikon koillisosissa. Lajin kannaksi arvioidaan alle 10 000 yksilöä ja se on vähenemässä elinympäristöjen tuhoutumisen takia. Se on luokiteltu vaarantuneeksi.


title: Suolakkokerttuli

text: Suolakkokerttuli elää makean veden marskimailla.


title: Hannu Kaislama

text: Hannu Juhani Olavi Kaislama (s. 31. elokuuta 1956 Suonenjoki) on suomalainen, aktiiviuransa lopettanut nyrkkeilijä. Hän edusti Suomea vuoden 1980 olympialaisissa Moskovassa ja sijoittui yhden ottelun mittaiseksi jääneessä turnauksessa jaetulle sijalle 33. MM-kilpailuissa hän karsiutui toisessa ottelussaan vuonna 1978. Pohjoismaiden-mestaruuden Kaislama voitti vuosina 1976, 1978 ja 1980. Suomen-mestaruuden hän voitti vuonna 1976 alle 54 kilogramman sarjassa sekä vuosina 1977–1980 alle 57 kilogramman sarjassa.


title: Antti Juntumaa

text: Antti Eino Juntumaa (s. 10. heinäkuuta 1959 Muonio) on suomalainen, aktiiviuransa lopettanut nyrkkeilijä. Hän edusti Suomea vuoden 1980 olympialaisissa Moskovassa ja sijoittui jaetulle yhdeksännelle sijalle karsiuduttuaan toisessa ottelussaan. MM-kilpailuissa hän karsiutui toisessa ottelussaan vuonna 1982. EM-kilpailuissa hän karsiutui ensimmäisessä ottelussaan vuosina 1979 ja 1981.


title: Antti Juntumaa

text: Seuratasolla Juntumaa edusti Oulun Tarmoa. Hän voitti Suomen-mestaruuden alle 48-kiloisissa vuonna 1979 sekä alle 51-kiloisissa vuosina 1982–1983.


title: Antti Juntumaa

text: Antti Juntumaan veli Ilkka Juntumaa voitti Suomen-mestaruuden alle 60 kilogramman sarjassa vuonna 1978.


title: Veikko Huuskonen (nyrkkeilijä)

text: Veikko Huuskonen (8. helmikuuta 1910 Helsinki – 3. kesäkuuta 1973 Helsinki) oli suomalainen nyrkkeilijä.


title: Veikko Huuskonen (nyrkkeilijä)

text: Suomen mestarauuksia kuusi kertaa vuosina 1933, 1936, 1937, 1939, 1940 ja 1941.


title: Veikko Huuskonen (nyrkkeilijä)

text: Hän edusti Suomea vuoden 1936 olympialaisissa Berliinissä, mutta hävisi ensimmäisen ottelunsa Etelä-Afrikan Alec Hannanille. Seuraavan vuoden EM-kisoissa Milanossa Huuskonen saavutti pronssia. Huuskonen voitti ensimmäisessä ottelussa Sveitsn Etterin, hävisi seuraavassa ottelussa tulevalle Euroopan mestarille Italian Ulderico Sergolle, mutta voitti pronssiottelussa Puolan Czortekin.


title: Bahamannaamiokerttuli

text: Bahamannaamiokerttuli ("Geothlypis rostrata") on kerttulien heimoon kuuluva varpuslintu.


title: Bahamannaamiokerttuli

text: Bahamannaamiokerttulia tavataan kotoperäisenä Bahamassa. Sen on kuvattu olevan yleinen, ja lajin kannan arvellaan olevan suuri, mutta sen kannankehitys on laskeva. Lajin ei kuitenkaan uskota olevan vaarassa, ja se on luokiteltu elinvoimaiseksi.


title: Bahamannaamiokerttuli

text: Bahamannaamiokerttuli elää tiheissä, matalissa pensaikoissa ja sananjalkakasvustoissa. Se rakentaa pesänäs lähelle maata kasvillisuuden joukkoon tai kannolle.


title: Kolumbiannaamiokerttuli

text: Kolumbiannaamiokerttuli ("Geothlypis semiflava") on kerttulien heimoon kuuluva varpuslintu.


title: Kolumbiannaamiokerttuli

text: Kolumbiannaamiokerttulia tavataan Meksikossa, Hondurasissa, Nicaraguassa, Costa Ricassa, Panamassa, Kolumbiassa ja Ecuadorissa. Sen on kuvattu olevan yleinen, mutta laikuttaisesti levittäytynyt. Lajin kannankehitys on vakaa, ja se on luokiteltu elinvoimaiseksi.


title: Andrew McKim

text: Andrew Harry McKim (s. 6. heinäkuuta 1970 Saint John, Kanada) on kanadalainen uransa päättänyt jääkiekkohyökkääjä. Hän edusti lyhyen NHL-uransa aikana Boston Bruinsia ja Detroit Red Wingsiä. McKim voitti MM-kisojen pistepörssin vuonna 1995.


title: Nokiotsakerttuli

text: Nokiotsakerttuli ("Geothlypis speciosa") on kerttulien heimoon kuuluva varpuslintu.


title: Nokiotsakerttuli

text: Nokiotsakerttulia tavataan pienellä alueella Meksikon keskiosissa. Sen kannaksi arvioidaan 2 500–9 999 yksilöä. Laji on vähenemässä elinympäristöjen tuhoutumisen takia, ja se on luokiteltu erittäin uhanalaiseksi.


title: Nokiotsakerttuli

text: Nokiotsakerttuli elää järvenrantojen ja jokien marskimailla.


title: Meksikonnaamiokerttuli

text: Meksikonnaamiokerttuli ("Geothlypis nelsoni") on kerttulien heimoon kuuluva varpuslintu.


title: Meksikonnaamiokerttuli

text: Meksikonnaamiokerttulia tavataan Meksikossa. Sen kannaksi arvioidaan 20 000–49 999 yksilöä. Lajin kannankehitys on vakaa, ja se on luokiteltu elinvoimaiseksi.


title: Luhtanaamiokerttuli

text: Luhtanaamiokerttuli ("Geothlypis aequinoctialis") on kerttulien heimoon kuuluva varpuslintu.


title: Luhtanaamiokerttuli

text: Luhtanaamiokerttulia tavataan laajalla alueella Etelä-Amerikan pohjois- ja keskiosissa. Lajia on kuvattu yleiseksi, ja sen kannankehitys on vakaa. Se on luokiteltu elinvoimaiseksi.


title: Jedismi

text: Jedismi on elämänkatsomus tai uusi uskonnollinen liike, joka perustuu "Tähtien sota" -elokuvasarjan jediritarien filosofiaan ja heidän hallitsemaansa Voimaan. Jedismissä on piirteitä monista suurista maailmanuskonnoista.


title: Jedismi

text: Jedismi nousi tunnetuksi vuonna 2001, jolloin sähköpostikampanjoiden innoittamina sadat tuhannet ihmiset ilmoittivat sen uskonnokseen Uuden-Seelannin, Australian, Britannian ja Kanadan väestönlaskennoissa. Teko oli suurelle osalle heistä protestia tai vitsi, mutta osa jedeistä ottaa uskontonsa vakavasti ja liikkeen kannatus on edelleen kasvussa.


title: Jedismi

text: Jedismi perustuu elokuvaohjaaja George Lucasin luomaan "Tähtien sota" -elokuvasarjaan, joka sai alkunsa 1970-luvulla. Rauhaa ja oikeutta puolustavat jediritarit pystyvät elokuvasarjassa käyttämään ympäristön ja ihmisten mielien muokkaamiseksi Voimaa, joka on kaikkialla vaikuttava energiakenttä. Lucasin mukaan Voiman käsitteen syntymiseen vaikutti Joseph Campbellin kirja "Sankarin tuhannet kasvot", jossa Campbell yhdistää maailman myyttejä yhdeksi ”monomyytiksi”. Lucas loi Voiman herättääkseen nuorissa henkisyyttä, mutta ei koskaan tavoitellut "Tähtien sodalle" uskonnollista seuraajakuntaa.


title: Jedismi

text: Uusiseelantilaisen Jedi Church -ryhmän mukaan jediuskonto on aina ollut olemassa, ja elokuvista se sai vain nimensä. Jedismi perustuu Voiman seuraamiseen. Voima on jedeille maailmankaikkeuden perustava olemus. Temple of the Jedi Order -liikkeen mukaan jedismissä on 16 oppia ja 21 elämänohjetta. Jedit uskovat Voiman lisäksi ihmisen pyhyyteen ja vastustavat siksi kidutusta, kuolemanrangaistusta ja julmuutta. He uskovat oikeudenmukaisiin ja myötätuntoisiin lakeihin, tasa-arvoon, vastavuoroisuuteen, henkisen kasvun ja tietoisuuden hyötyihin, omantunnon vapauteen ja itsemääräämisoikeuteen sekä uskonnon ja valtion erottamiseen ja sanan-, yhdistymisen ja ilmaisunvapauteen.


title: Jedismi

text: Jedismissä nähdään piirteitä kristinuskosta, hindulaisuudesta, buddhalaisuudesta ja juutalaisuudesta. Jedit voivat olla samanaikaisesti sekä jedistejä että esimerkiksi kristittyjä. Jedismiin kuuluu pelastuksen tematiikka, joka löytyy myös kristinuskosta. Jedismin Voiman olemus muistuttaa hindulaisuuden Om-käsitettä. Buddhalaisuudesta jedismissä muistuttavat meditointi ja henkiset harjoitukset, joilla jeditaitoja vahvistetaan. Myös taolainen tasapainon käsite esiintyy jedismissä. Jedin harjoittelussa on piirteitä kiinalaisista ja japanilaisista taistelulajeista. Jedin etiikka on verrattavissa Japanin samuraiden ja Kiinan shaolin-munkkien etiikkaan, ja siinä on nähty myös Platonin ja stoalaisten vaikutusta.


title: Jedismi

text: Vuonna 2001 neljän maan väestönlaskentoja edelsi sähköpostikampanja, jossa vastaajia kehotettiin ilmoittamaan itsensä jedeiksi. Vuonna 2001 jedeiksi ilmoittautui Australiassa 70 509, Uudessa-Seelannissa 53 715 (1,5 % väestöstä), Britanniassa 405 179 ja Kanadassa 20 000 ihmistä. Britannian jedeistä suurin osa oli iältään kahdenkymmenen ikävuoden molemmin puolin. Australialaisen Star Wars -seuran mukaan Australian 70 509 jedistä noin 5 000 oli tosissaan, 50 000 ilmoittautui jediksi huvikseen ja 15 000 protestiksi. Osa jedeistä suhtautuu jedismiin vakavasti, mutta useille kannattajilleen sitä pidetään vain tapana osallistua "Tähtien sota" -fanikulttuuriin. Jediläisiksi väestönlaskennoissa ilmoittautuminen on myös ollut monille protestia uskontutkimusta kohtaan tai sitä, kuinka uskontoja legitimoidaan vain kannattajamäärien perusteella.


title: Jedismi

text: Vuoden 2012 väestönlaskennassa 175 632 englantilaista ja walesilaista ilmoitti jedismin uskonnokseen, mikä teki siitä Britannian suosituimman vaihtoehtouskonnon ja kaiken kaikkiaan seitsemänneksi suosituimman uskonnon. Kanadassa 9 000 vastaajaa ilmoittautui jedeiksi vuoden 2011 kyselyssä. Jedismillä ei ole vuoteen 2012 mennessä kuitenkaan virallisen uskonnon asemaa yhdessäkään maassa.


title: Jedismi

text: Jedit harjoittavat jedismiä jokapäiväisessä elämässään noudattamalla elokuvien jedimestarien opettamia hyveitä. Jedit pitävät toisiinsa yhteyttä etenkin Skypen ja Facebookin kautta, sillä kasvotusten tapaaminen on vaivalloista. He tapaavat toisiaan joskus tietokonepelitapahtumissa. Jediyhteisö harjoittaa myös hyväntekeväisyyttä.


title: Jedismi

text: Vuonna 2008 perustettu brittiläinen Jedismin kansainvälinen kirkko (International Church of Jediism) määrää jedejä pukeutumaan huppuun julkisilla paikoilla. Jotkut jedit ovat mielestään kokeneet uskonnollista syrjintää pukeutumisensa vuoksi esimerkiksi työpaikallaan, joskin tapaukset ovat harvinaisia.


title: Niittynaamiokerttuli

text: Niittynaamiokerttuli ("Geothlypis poliocephala") on kerttulien heimoon kuuluva varpuslintu.


title: Niittynaamiokerttuli

text: Niittynaamiokerttulia tavataan laajalla alueella Keski-Amerikassa. Sen kannaksi arvioidaan 500 000–4 999 999 yksilöä, ja sen kannankehitys on vakaa. Laji on luokiteltu elinvoimaiseksi.


title: Vihaa karkkia EP

text: Vihaa karkkia EP on rap-yhtye Aivovuodon 15. marraskuuta 2013 julkaistu EP. Se julkaistiin Monsp Recordsin kautta 500 kappaleen vinyylipainoksena ja 200 kappaleen kasettipainoksena. EP:n kappaleesta "OK" julkaistiin musiikkivideo lokakuussa 2013. Toinen musiikkivideo julkaistiin marraskuussa 2013 kappaleesta "V.U.O.H.I." ja kolmas saman vuoden joulukuussa kappaleesta "Iso kuoppa". Albumi julkaistiin CD-versiona 13. kesäkuuta 2014.


title: Turun Palloseuran SM-liigakausi 2012–2013

text: SM-liigakausi 2012–2013 oli TPS:n järjestyksessään 66. jääkiekon pääsarjakausi. TPS teki runkosarjassa 144 maalia ja päästi 181 maalia. Joukkue sijoittui 14 joukkueesta 13:nneksi.


title: Turun Palloseuran SM-liigakausi 2013–2014

text: SM-liigakausi 2013–2014 oli TPS:n järjestyksessään 67. pääsarjakausi. TPS teki runkosarjassa 135 maalia ja päästi 197. Joukkue sijoittui 14 joukkueen sarjassa 13:nneksi.


title: Partola

text: Partola on Pirkkalan 17. kunnanosa ja kylä. Tämä noin 400 henkilön asuinalue sijaitsee Pereen asuinalueen ja Toivion välissä aivan Tampereen rajalla.


title: Partola

text: Partola on suuri kaupan keskittymä, jossa sijaitsee ostoskeskus nimeltä Veska, jossa on muun muassa Dressmann, Hennes&Mauritz, Jack&Jones, KappAhl, Lindex, Vero Moda, Verkkokauppa.com, Subway, Jysk -liikkeet; K-citymarket, Partola-keskus-kuntosali ja Lidl.


title: Partola

text: Partolassa on enemmän liikkeitä kuin itse Pirkkalan keskustassa, vaikka tämä sijaitsee aivan tämän kunnan rajalla. Liikkeet palvelevat myös Tampereen, muun muassa naapurikaupunginosa Härmälän asukkaita.


title: Partola

text: Partolan ja Härmälän rajalla virtaa puro, joka rajaa Pirkkalan ja Tampereen.


title: Yannick Salmon

text: Yannick Salmon (s. 7. huhtikuuta 1990 Westbury, New York) on yhdysvaltalaissyntyinen jamaikalainen jalkapalloilija, pelipaikaltaan puolustaja. Hän edustaa Suomen Veikkausliigan Myllykosken Palloa.


title: Yannick Salmon

text: Long Islandilla syntynyt ja kasvanut Salmon pelasi juniorina koulunsa Westbury High Schoolin sekä Auburndale Soccer Clubin ja Blau Weiss Gottscheen joukkueissa. Hän on kuulunut myös New York Red Bullsin akatemiaan. Vuosina 2007–2010 hän pelasi yliopistojalkapalloa Marylandin ja Rutgersin yliopistoissa. Major League Soccer -seura Chicago Fire varasi Salmonin vuoden 2011 MLS Supplemental Draft -varaustilaisuudessa, mutta ei lopulta tehnyt sopimusta hänen kanssaan.


title: Yannick Salmon

text: Kaudella 2012 Salmon pelasi USL Premier Development Leaguen Jersey Expressissä. Hän kävi ruotsalaisseurojen Helsingborgin, Landskronan ja Hammarbyn koeajalla, kunnes joulukuussa 2012 hän teki ensimmäisen ammattilaissopimuksensa Suomen Veikkausliigan Myllykosken Pallon kanssa. Salmon debytoi liigassa 14. heinäkuuta 2013 ottelussa Turun Palloseuraa vastaan.


title: Yannick Salmon

text: Salmon pelasi Yhdysvaltain alle 15-vuotiaiden maajoukkueessa, mutta edusti myöhemmissä juniori-ikäluokissa Jamaikaa. Hän kuului Jamaikan joukkueeseen CONCACAF:n alle 17-vuotiaiden mestaruuskilpailuissa vuonna 2007 ja alle 20-vuotiaiden mestaruuskilpailuissa vuonna 2009.


title: Arctia (hotelli- ja ravintolayhtiö)

text: Arctia Oy oli suomalainen valtionyhtiö Alkon tytäryhtiö, joka omisti hotelleja ja ravintoloita vuoteen 1997 saakka, jolloin sen liiketoiminta myytiin ruotsalaiselle Scandic-hotelliketjulle.


title: Arctia (hotelli- ja ravintolayhtiö)

text: Arctia sai alkunsa vuonna 1935 nimellä Alkon Kansanravintolat Oy. Kieltolain jälkeen 1932 Oy Alkoholiliike Ab sai yksinoikeuden alkoholijuomien vähittäismyynnissä. Ruotsista saadun mallin mukaan haluttiin Alkon ottavan toimintansa piiriin myös niin sanotut ”kansanravintolat”. Alko ehdotti yhteistyötä ravintolatoimintaa harjoittavan osuusliike Elannon kanssa, joka kuitenkin kieltäytyi, koska halusi ravintoloidensa pysyvän alkoholittomina kieltolain jälkeenkin. Yhteistyökumppanien puutteessa Alkoholiliike perusti syyskuussa 1933 Ravintola Alkon Helsingin Siltasaareen, aivan Elannon raittiusravintolan viereen. Arkkitehti Kaarlo Borgin suunnittelema ravintola jakaantui katutason kansanravintolaan ja 53 porrasaskelmaa ylempänä sijainneeseen pöytiintarjoilusaliin. Yhteensä asiakaspaikkoja oli noin 400. Pian kuitenkin huomattiin, että Alkoholiliikkeen ravintolatoiminta kannattaisi siirtää tytäryhtiön hoidettavaksi, jolloin syntyi Alkon Kansanravintolat Oy.


title: Arctia (hotelli- ja ravintolayhtiö)

text: Ravintola Alkon jälkeen toinen toimipiste oli Iso-Roobertinkatu 28:aan perustettu Alkola, joka avattiin vappuna 1937. Myöhemmin alkoholiviittauksista yhtiön ravintoloiden nimissä haluttiin luopua, ja Alkolasta tuli ensin Vanha Robert ja vuonna 1978 pelkkä Robert.


title: Arctia (hotelli- ja ravintolayhtiö)

text:
Helsingistä Alkon Kansanravintolat alkoi edetä muualle Suomeen ja hotellitoimintaan. Vuonna 1936 valmistui Rovaniemelle Hotelli Pohjanhovi, ja seuraavaksi yhtiö meni mukaan Hämeenlinnan Hotelli Aulankoon. Sotien jälkeen Alkoholiliike ja Kansanravintolat kuitenkin myivät osuutensa molemmissa hotelleissa yhteistyökumppanille, Suomen Matkailijayhdistykselle. Niiden sijaan Alkon ravintolayhtiö otti 1945 haltuunsa Imatran Valtionhotellin, joka kunnostettiin perusteellisesti Alkon 50-vuotisjuhlavuonna 1982.
Vuonna 1941 Alkon Kansanravintolat hankki omistukseensa helsinkiläisravintola Tenhon Helsinginkatu 15:ssä ja vuonna 1943 Töölöntorin laidalta ravintola Bon Goût’n, jonka nimi kansanomaistettiin Keltaiseksi Lyhdyksi. Tästä kuitenkin luovuttiin sen pienuuden takia jo 1949. Tampereelta hankittiin välirauhan aikaan ravintola Hämeensilta, ja samoihin aikoihin yhtiön nimeksi tuli Alkon Ravintolat Oy.


title: Arctia (hotelli- ja ravintolayhtiö)

text: Sotien jälkeen ravintola Hämeensilta saatiin lopulta avatuksi, ja lisäksi otettiin yhtiön hoitoon Tampereen vanha Teatteriravintola, josta tuli nimikilpailun jälkeen Tillikka. Nimikilpailun voitti ehdotus Koskenkorva, mutta tuolle nimelle emoyhtiöllä oli suunnitteilla muuta käyttöä. Helsingissä Alkon Ravintolat Oy otti hoitoonsa Mannerheimintielle valmistuneen Messuhallin Messuravintolan, joka rakennuksen muututtua Töölön kisahalliksi tunnettiin nimellä City Marathon. Kun Messukeskus muutti Pasilaan 1975, Arctia sai hoidettavakseen myös uusien tilojen ravintolatoiminnan.


title: Arctia (hotelli- ja ravintolayhtiö)

text: Sotien jälkeen Alkon Ravintolat Oy:lle tarjottiin ostettavaksi ja hoidettavaksi niin monia ravintoloita ja hotelleja, että tarjouksia piti harkita huolella. Uusiksi toimipaikoiksi valikoituivat Haminan Seurahuone 1948, Kemiin rakennettu Hotelli Merihovi 1949, Kulosaaren Casino 1951 ja sittemmin Arctian lippulaivahotelliksi muodostunut Helsingin Kalastajatorppa olympiavuonna 1952.


title: Arctia (hotelli- ja ravintolayhtiö)

text: Vuonna 1951 toimitusjohtajaksi tuli monien upseerien tavoin sotien jälkeen liike-elämään siirtynyt Aki Marte, joka nosti yhtiön seuraavien kymmenen vuoden kuluessa maan suurimmaksi hotelli- ja ravintolayhtiöksi.


title: Arctia (hotelli- ja ravintolayhtiö)

text: Vuonna 1954 yritys ryhtyi käyttämään uutta ”alkoholitonta” nimeä Oy Yhtyneet Ravintolat Ab. Loppuvuodesta 1956 valmistui suuri Sillankorva-ravintolakokonaisuus Helsingin Siltasaareen. Rovaniemelle valmistui Hotelli Polar vuonna 1960, jonka kumppaniksi rakennettiin 30 kilometrin päähän hirsimaja Karhunpesä. Polarin moniin arvovieraisiin lukeutuu Persian šaahi vuonna 1970. Helsingin Mannerheimintien alkupäähän valmistui 1962 Hotelli Marski, joka tuli tunnetuksi Suomen ensimmäisestä klubimaisesta yökerhosta M-klubista sekä toimittajille tarkoitetusta Pressiklubista. Yhtyneiden Ravintoloiden toimitusjohtaja Marte luovutti Helsingin Kansainvälisen Lehdistöklubin käyttöön ”lehdistökabinetin” uuden hotellinsa tiloista, mistä hyvästä Helsingin Sanomalehtimiesyhdistys nimitti Marten kunnialehtimieheksi. Vuonna 1974 Yhtyneet Ravintolat osti Helsingin Eteläesplanadilta gourmet-ravintola Savoyn.


title: Arctia (hotelli- ja ravintolayhtiö)

text:
1960-luvulla Alkossa alettiin kiinnittää huomiota maaseutupaikkakuntien anniskeluravintoloiden puutteeseen. Yhtyneiden Ravintoloiden rinnalle perustettiin ”olutravintolakokeilun 1963–1965” toteuttamiseksi Kantaravintolat Oy, joka alkoi perustaa Kantakrouvin tai Kantakievarin nimellä tunnettuja ravintoloita suomalaisiin maalaispitäjin. Vuoteen 1974 mennessä, kun Kantaravintoloiden ensimmäinen toimitusjohtaja kauppaneuvos Aarne Alestalo (1914–1992) jäi eläkkeelle, niitä oli 34 ympäri maata ja yksi Tukholmassakin. Ne työllistivät noin 850 henkeä. Vuonna 1977 Kantaravintolat Oy perusti Helsingin Ruoholahdenkatu neljään jazzravintola Groovyn. Alkuinnostuksen jälkeen sen suosio alkoi kuitenkin hiipua niin, että paikka suljettiin 1986. Olutravintoloiden menestys maaseudulla poiki Tampereelle Pispalan Pulterin ja Helsingin Malmille Tillikan, jonka seinänaapureina olivat Alko ja poliisilaitoksen putka.
Automatkailun kasvu sai Alkon vuonna 1965 perustamaan Motorest Oy:n rakentaakseen valtateiden varsille motelleja. Osakkaiksi siihen tulivat myös Kesko, Kesoil-huoltamoketju, Neste, Finnlines ja Autoliitto. Ensimmäinen liikepaikka oli Viitasaari, jonka jälkeen seurasivat Naantalin Kultainen Aurinko, Rovaniemen Polar Ounasvaara, Lappeenrannan Polar Lappenranta, Espoon Polar Espoo sekä Kuhmoinen, Pietarsaaren maalaiskunta ja Lapväärtti. Samoihin aikoihin Yhtyneet Ravintolat hankki Porista Hotelli Juhana Herttuan ja Teljänhovin, ja rakennutti Turkuun Aurajoen rannalle suuren Marina Palace -hotellin. Vuonna 1977, Matkaravinto Oy:n luovuttua junaravintoloistaan, Yhtyneet Ravintolat ja VR perustivat Liikenneravintolat Oy:n, joka junien ravintolavaunujen ohella hoiti asemaravintoloita parhaimmillaan 18 paikkakunnalla.
1970-luvun alussa Yhtyneet Ravintolat rakennutti Tampereelle professori Jaakko Laapotin piirtämän Hotelli Rosendalin ja alkoi pyörittää 1972 valmistuneen Näsinneulan pyörivää näköalaravintolaa, kahvilaa ja baaria. Seksikkäästi puetuista baaritytöistä huolimatta Näsinneulan uutuudenviehätys karisi pian, ja yhtiö vetäytyi sen ravintoloiden hoitamisesta.


title: Arctia (hotelli- ja ravintolayhtiö)

text: Yhtiön loppuvaiheen nimi Arctia Oy otettiin käyttöön 1980-luvun alussa. Vuonna 1980 Arctia osti Tampereen rautatieasemaa vastapäätä sijainneen perinteikkään funkishotelli Emmauksen ja teki siitä Hotelli Tampereen. Vaasasta ostettiin Hotelli Wasa. Samoihin aikoihin 1980-luvun alussa Arctia laajeni Tampereen seudulla myös olutravintoloiden alalla hankkimalla Ohranjyvän, kahvila Tavastian ja perusti Ylöjärvelle Klubin. Jo 1970-luvulla oli hankittu vaikeuksiin joutuneelta kuopiolaiselta Saastamoinen-yhtymältä Tampereen Stoppari, Vantaan Karhuntassu ja Don Antonio sekä Helsingin Fleminginkadun Cella. Vuonna 1984 avattiin Vantaan Tikkurilaan korkeatasoinen Pingviini ja otettiin hoidettavaksi Tampereen työväentalon ravintolat. Helsingin Arkadiankadun Hankkijan taloon perustettiin ravintola Kamppi ja koruton oluttupa Kampinkorva. Kruununhakaan avattiin holviravintola Välskärin Kellari.


title: Arctia (hotelli- ja ravintolayhtiö)

text: Vuonna 1979 Arctia perusti henkilöstöravintoloihin erikoistuneen yhteisyrityksen Polarkesti Oy yhdessä Rautakirjan tytäryhtiön Kesti-Herkku Oy:n ja Matkailuliiton kanssa. Se sai liikevaihtoverollista ravintolatoimintaa varten tytäryhtiön Polarrest Oy 1980-luvun puolivälissä.


title: Arctia (hotelli- ja ravintolayhtiö)

text: 1980-luvun alussa Arctia solmi lisenssisopimuksen ruotsalaisen Clock-hampurilaisketjun tuomisesta Suomeen. Sopimuskumppanina oli ruotsalainen SARA, joka Arctian tavoin oli valtio-omisteinen ravintolayhtiö. Ensimmäiset Clockit perustettiin 1980-luvun alkupuolella Helsingin Erottajalle ja Itäkeskukseen. Sittemmin niitä avattiin vielä Helsingin Messukeskuksessa Pasilassa, Espoon Tapiolan Sampokujalla sekä Keravalla sisähuvipuisto Fanfaarissa.


title: Arctia (hotelli- ja ravintolayhtiö)

text: Jo 1980-luvulla, mutta etenkin Suomen 1990-luvun alun lamavuosina hotelli- ja ravintola-alan yritykset kritisoivat voimakkaasti valtion vahvaa roolia alan markkinoilla. Alko toimi Arctian ja Kantaravintoloiden kautta joka osa-alueella loistohotelleista pikaruokaloihin. Valtiolla oli myös Valtion ravitsemiskeskus, sittemmin Kulinaari. VR:n ja Arctian yhteisyritys Avecra, aiemmin Liikenneravintolat, hoiti juna- ja joitakin asemaravintoloita, aluksi myös yhtä hotellia. Tämä alkoi olla ETA-sopimuksen vastaista kilpailua vääristävää toimintaa. Suomen EU-jäsenyysneuvottelujen johdosta Arctia ja Kantaravintolat päätettiin yhdistää ja vuonna 1997 koko toiminta myytiin Scandicille. Myös Kulinaari yksityistettiin myymällä se Fazer Cateringille.


title: Arctia (hotelli- ja ravintolayhtiö)

text: Viimeisenä toimintavuotenaan 1997 Arctialla oli Suomessa 21 hotellia ja 22 ravintolaa. Arctian liikevaihto oli 959 miljoonaa markkaa, josta 94 % tuli kotimaasta. Arctian palveluksessa oli keskimäärin 1 677 henkilöä. Arctian 21 hotelleista 11 sijaitsi Helsingin, Turun ja Tampereen talousalueilla. Helsingissä se omisti Mannerheimintien Hotelli Marskin, Katajanokan Grand Marinan ja Munkkiniemen Kalastajatorpan, jonka kiinteistökin oli Arctian omistuksessa. Lisäksi Arctia oli vielä vuonna 1996 hankkinut Finnairilta Helsingin kahden Inter-Continental-hotellin liiketoiminnan. Niiden kiinteistöjen omistamiseen oli perustettu uusi kiinteistöyhtiö, jonka omistivat Arctian emoyhtiö Alko, Mannerheimin Inter-Continentalin omistanut Finnair ja Hakaniemen Strand-hotellikiinteistön omistanut Metra. 22 ravintolasta 17 sijaitsi Helsingissä. Arctialla oli hotellit myös Tukholmassa ja Brysselissä.


title: Arctia (hotelli- ja ravintolayhtiö)

text: Vuonna 1997 ruotsalainen Scandic-ketju osti Arctian 22 hotellia, mutta ilmoitti pian luopuvansa niiden mukana tulleista ravintoloista, joita ei katsonut ydinliiketoimintaansa kuuluviksi. Valtaosan ravintoloista osti Royal Ravintolat Oy yhdessä pääomasijoitusyhtiö Capmanin kanssa.


title: Arctia (hotelli- ja ravintolayhtiö)

text: Arctian viimeisenä toimintavuonna sen toimintaan kuuluivat seuraavat hotellit ja ravintolat:Lähteet:


title: Museorekisterissä

text: Museorekisterissä on suomirockyhtye Popedan 35-vuotista uraa juhlistava kokoelma-albumi, joka ilmestyi 15. marraskuuta 2013. Albumi julkaistiin kahden CD:n hittikokoelmana alaotsikolla "Karvanopat ja Wunderbaum" sekä kuuden CD:n boxi-versiona, mikä kattaa yhtyeen koko uran.


title: Arena Himki

text: Arena Himki () on jalkapallostadion, joka sijaitsee Moskovan alueen luoteisosassa Himkin kaupungissa. Stadion otettiin käyttöön 20. syyskuuta 2008 ja sen yleisökapasiteetti on 18 636. Se toimii moskovalaisten jalkapalloseurojen TsSKA Moskovan ja Dynamo Moskovan kotikenttänä.


title: Kjell Sjöberg

text: Kjell Allan Sjöberg (synt. Dahlqvist, 11. toukokuuta 1937 Själevad, Örnsköldsvik – 10. syyskuuta 2013) oli ruotsalainen mäkihyppääjä.


title: Kjell Sjöberg

text: Sjöberg sijoittui Innsbruckin talviolympialaisissa 1964 suurmäessä viidenneksi. Hän osallistui myös vuosien 1960 ja 1968 talviolympialaisiin. Uransa ainoan arvokisamitalin, MM-pronssin, Sjöberg saavutti Oslossa 1966 suurmäessä.


title: Kjell Sjöberg

text: Sjöberg kuoli 10. syyskuuta 2013, 76-vuotiaana.


title: Pekka Hirsjärvi

text: Heimo Pekka Hirsjärvi (25. heinäkuuta 1919 – 7. maaliskuuta 2007) oli suomalainen kemisti. Hän oli Helsingin yliopiston kemian professori 1958–1982.


title: Pekka Hirsjärvi

text: Hirsjärven väitöskirja "Über eine Totalsynthese der Isofenchosäure" on vuodelta 1952.


title: Olli Hirvensalo

text: Lassi Olli (Lars Olof, L. O.) Hirvensalo, vuoteen 1906 Lagus (29. heinäkuuta 1882 Iisalmi – 9. heinäkuuta 1956 Iisalmen mlk) oli suomalainen kansanedustaja. Hän sai maanviljelysneuvoksen arvonimen 1936.


title: Olli Hirvensalo

text: Hirvensalo oli Maataloustuottajain Keskusliiton valtuuskunnan puheenjohtaja 1945–1956 ja Pellervo-Seuran puheenjohtaja 1947–1956. Hän oli Maalaisliitosta valittuna kansanedustajana 1922–1924 ja 1930–1951.


title: Olli Hirvensalo

text: Hirvensalo oli Peltosalmen maamies- ja karjanhoitokoulujen opettaja 1908–1956, Peltosalmen maamieskoulun johtaja 1928–1948, Peltosalmen karjanhoitokoulun johtaja 1914–1956 ja samalla maanviljelijä Iisalmen maalaiskunnassa 1916–1956.


title: Olli Hirvensalo

text: Hirvensalon vanhemmat olivat maanviljelysneuvos Johannes Lagus ja Sofia Maria Lovisa Brax ja puoliso vuodesta 1909 Saima Liisa Elina Suomalainen. Kanslianeuvos Lauri Hirvensalo oli hänen veljensä, kirjailija Auni Nuolivaara hänen sisarensa. Ylioppilaaksi Hirvensalo tuli 903 ja valmistui agronomiksi 1905.


title: Hirvensalo (täsmennyssivu)

text: Hirvensalo tarkoittaa seuraavia:


title: Sisu (nimi)

text: Sisu on suomalainen miehen etunimi. Nimi oli harvinaisena käytössä jo 1900-luvun loppupuolella, mutta on yleistynyt vasta 2000-luvulla. Helmikuuhun 2017 mennessä nimi on annettu noin 2 100 henkilölle, joista lähes 99 % on syntynyt vuoden 2000 jälkeen.


title: Sisu (nimi)

text: Vuodesta 2015 lähtien Sisun nimipäivä on 28. helmikuuta, Kalevalan päivänä, joka ennestäänkin on myös Onnin nimipäivä.


title: Langankerijät

text: Langankerijät on italialaisen taiteilijan, Massimo Campiglin öljyvärimaalaus kankaalle vuodelta 1951. Kooltaan maalaus on 47,5×55,5 cm ja se kuuluu Ateneumin taidemuseon Ester ja Jalo Sihtolan kokoelmiin.


title: Langankerijät

text: "Langankerijät" edustaa Campiglin tavaramerkiksi muodostunutta koristeellista ja naivistista modernismia. Siinä kaksi nuorta nutturapäistä naista istuu vastakkain toisen keriessä langankerää, toisen pidellessä vyyhtä. Tyylikkäiden hyväntuulisten naisten ilo on arkea tässä työssä.


title: Langankerijät

text: Taulun päätymisestä Sihtolalle ei ole tietoa, mutta sen tiedetään olleen hänellä jo ennen 1951 Taidehallissa pidettyä Italialaisen nykytaiteen näyttelyä.


title: Pekka Leskinen

text: Juha Pekka Leskinen (s. 26. helmikuuta 1954 Kuopio) on suomalainen, aktiiviuransa jo lopettanut taitoluistelija. Hän edusti Suomea vuoden 1976 olympialaisissa Innsbruckissa ja sijoittui sijalle 13. Leskinen edusti Kuopion luisteluseuraa.


title: Kävelyllä

text: Kävelyllä on italialaisen taiteilijan, Massimo Campiglin öljyvärimaalaus kankaalle vuodelta 1956. Maalaus on kooltaan 89,5×100,5 cm ja se kuuluu Ateneumin taidemuseon Ester ja Jalo Sihtolan lahjoituskokoelmaan.


title: Kävelyllä

text: Campiglin tavaramerkiksi muodostui koristeellinen ja naivin humoristinen modernismi. "Kävelyllä"- teoksen ihmisfiguurit ovat jo lähellä abstrakteja komponentteja, mikä ennakoikin Campiglin loppuvuosien tuotantoa.


title: Tom Mikkola

text: Tom Mikkola (s. 13. joulukuuta 1979) on suomalainen muusikko, jonka pääasiallinen instrumentti on kitara. Parhaiten hänet tunnetaan Entwine-yhtyeen perustajajäsenenä ja kitaristina, minkä lisäksi hän on soittanut kitaraa myös Tuoni-yhtyeessä.


title: Malopit

text: Malopit ("Malope") on malvakasvien heimoon kuuluva suku.


title: Malopit

text: Maloppien kukat ovat väriltään purppuranpunaisia, tummanpunaisia, vaaleanpunaisia tai valkoisia. Ne ovat pitkäperäisiä. Emilehdet muodostavat pystyrivejä. Emiö on muodoltaan lähes pallomainen. Kukilla on suuri lisäverhiö, joka on kolmilehtinen. Kasvi voi olla 80–100 cm korkea.


title: Malopit

text: Kasvit viihtyvät aurinkoisella kasvupaikalla.


title: Malopit

text: Maloppia käytetään koristekasvina puutarhoissa. Siemenet kylvetään suoraan avomaalle.


title: Vihreä kukkavaasi

text: Vihreä kukkavaasi on ranskalaisen taiteilijan Jean Jules Louis Cavaillèsin öljyvärimaalaus kankaalle vuodelta 1955. Kooltaan maalaus on 77×55 cm ja se kuuluu Ateneumin taidemuseon Ester ja Jalo Sihtolan lahjoituskokoelmiin.


title: Vihreä kukkavaasi

text: "Vihreä kukkavaasi" on tyypillistä Cavaillèsia sikäli, että Cavaillès maalasi usein niin sanottua naisten maailmaa: kotielämää, näyttäviä kukkavaaseja ja puutarhoja. Hän käytti lämpimiä, voimakkaita värejä näitä näkymiä kuvatessaan. Vihreä kukkavaasi -teoksessa korostuu vihreä väri eri sävyissään.


title: Vihreä kukkavaasi

text: Sihtoloiden lahjoituskokoelmaan kuuluu Cavaillèsilta myös samantyylisinä pöytäasetelmina iloisen keltavioletti "Sitruunoita", 1954, punavoittoinen "Kukkakori (La corbeille de fleurs)", 1959 ja "Kristallimaljakko", 1960. Näistä kahdessa viimeisessä on selkeitä muistumia Henri Matissen rehevän koristeellisista maalauksista. Cavaillès onkin kertonut saaneensa varhaiset maalaukselliset herätteensä juuri Matisselta ja André Derainilta, näiltä 1900-luvun alkuvuosien ranskalaisilta fauvisteilta.


title: 5 Seconds of Summer

text: 5 Seconds of Summer (myös 5sos tai 5SOS) on australialainen yhtye, joka on perustettu vuonna 2011 Sydneyssä. Yhtyeen musiikki on tyylilajiltaan pop rockia, jossa on vähän pop-punkin sävyjä. Yhtyeen jäseniä ovat Luke Hemmings (laulu, kitara), Ashton Irwin (rummut, laulu), Michael Clifford (kitara, laulu) ja Calum Hood (basso, laulu).


title: 5 Seconds of Summer

text: 5 Seconds of Summer perustettiin 3 joulukuuta 2011, kun jäsenet alkoivat julkaista YouTubeen videoita, joissa he esittivät omia versioitaan kuuluisista kappaleista. Ensimmäinen video julkaistiin 3. helmikuuta 2011, joka on Luken laulama versio Mike Posnerin kappaleesta ”Please Don’t Go”. Ashton Irwin liittyi bändiin joulukuussa ja he julkaisivat ensimmäisen koko bändin YouTube-videon 16.12.2011 Wheatuksen kappaleesta "Teenage Dirtbag". Heidän versionsa Chris Brownin ja Justin Bieberin kappaleesta ”Next to You” on saanut jo lähes kolme miljoonaa katselukertaa. Yhtyeen omista kappaleista ”Gotta Get Outin” video on katsottu lähes seitsemän miljoonaa kertaa, ja kappaleella ”Heartbreak Girl” on lähes 40 miljoonaa katselukertaa.


title: 5 Seconds of Summer

text: Yhtye herätti suurta kiinnostusta levy-yhtiöiden keskuudessa, ja se sai julkaisusopimuksen Sony ATV Music Publishingilta. Yhtye sai kansainvälistä julkisuutta, kun One Direction -yhtyeen jäsen Louis Tomlinson linkitti heidän kappaleensa ”Gotta Get Out” Twitter-viestiinsä, jossa hän kertoi olleensa yhtyeen ihailija ”jo jonkin aikaa”. Niall Horan puolestaan viittasi Twitterissä heidän ensimmäiseen singleensä ”Out of My Limit”. 5 Seconds of Summer toimi One Directionin lämmittelijänä Take Me Home -kiertueella vuonna 2013 ja Where We Are -stadionkiertueella vuonna 2014.


title: 5 Seconds of Summer

text: 5 Seconds of Summer julkaisi esikoisalbuminsa (ei mukaan ottaen 2011-vuoden levyä) 27. kesäkuuta 2014. He myös julkaisivat oman kirjansa "Hey, let's make a band".


title: 5 Seconds of Summer

text: Pojat lähtivät omalle Rock Out With Your Socks Out -maailmankiertueelleen vuonna 2015.


title: 5 Seconds of Summer

text: 5SOS aloitti toisen maailmankiertueensa nimeltä Sounds Live Feels Live 19. helmikuuta 2016. Ennen tätä he julkaisivat toisen albuminsa Sounds Good Feels Good 23. lokakuuta 2015.


title: 5 Seconds of Summer

text: 5SOS aloitti kesä kiertueen heinäkuussa 2017. Bändi esiintyi muun muassa Tukholman Gröna Lundissa. Kesäkiertue päättyi syyskuussa 2017, jonka jälkeen bändi vetäytyi valmistelemaan kolmatta studioalbumiaan. 5SOS julkaisi 23. helmikuuta 2018 uuden singlensä "Want You Back" heidän vielä julkaisemattomalta kolmannelta albumiltaan. Single nousi iTunes-listalla ympäri maailmaa. Suomessa biisi nousi listan sijalle #2. Pari viikkoa myöhemmin 11.3 5SOS esiintyi iHeart-radion studiolla Los Angelesissa ja soitti vielä julkaisemattoman biisin "Valentine". 5SOS julkaisi 12.4.2018 uuden singlen "Youngblood", joka on kolmannen albumin nimikkobiisi. 22.6.2018 julkaistiin Youngblood-albumi. Uuden albumin myötä 5SOS lähtee 2. elokuuta MEET YOU THERE -maailmankiertueelle, joka alkaa Japanista. Sen jälkeen bändi kiertää Australiassa, Pohjois-Amerikassa ja Euroopassa.


title: Malvikit

text: Malvikit ("Lavatera") on malvakasvien heimoon kuuluva suku. Niitä on kutsuttu joskus poppeliruusuiksi. Lajeja tunnetaan 25. Osa lajeista on yksivuotisia, osa monivuotisia. Osa lajeista on ruohovartisia, osa pensaita.


title: Malvikit

text: Kukkien värejä ovat vaaleanpunainen ja valkoinen. Terälehdet ovat joko kolmiomaiset tai lovikärkiset.


title: Malvikit

text: Kasveja esiintyy luonnonvaraisina eniten Välimeren alueella ja jonkin verran myös Kanarialla, Aasiassa, Australiassa ja Kaliforniassa.


title: Malvikit


title: Malvikit

text: Kesä- ja jättimalvikkia käytetään koristekasvina kukkatarhoissa. Jättimalvikki oli suosittu 1900-luvun alussa kartanoissa ja kaupunkipuistoissa.


title: Vieras (vuoden 2013 elokuva)

text: Vieras () on vuonna 2013 ensi-iltansa saanut romanttinen tieteiselokuva, jonka on ohjannut Andrew Niccol Stephenie Meyerin samannimisen romaanin pohjalta. Stephenie Meyer tunnetaan myös "Houkutus"-kirjasarjasta. "Vieras"-elokuvan tuottivat Stephenie Meyer, Nick Wechsler, Steve Schwartz ja Paula Mae Schwartz, ja elokuvakäsikirjoituksen tekivät Meyer ja Andrew Niccol. Elokuvan pääosia näyttelevät Saoirse Ronan, Jake Abel, Diane Kruger ja Max Irons.


title: Vieras (vuoden 2013 elokuva)

text: Elokuva ei saanut kaunista vastaanottoa kriitikoilta ja sen tuotto jäi reilusti alle tavoitteen.


title: Vieras (vuoden 2013 elokuva)

text: Sielut ovat saapuneet maapallolle ja sukeltaneet ihmisten mieliin yksi kerrallaan. Lähes koko maapallo on valloitettu, mutta pieni vastarintaliike kapinoi edelleen vapautensa puolesta. Eräs kapinoijista, Melanie, jää kiinni ja hänen päähänsä istutetaan Vaeltajaksi kutsuttu Sielu. Melanie on kuitenkin vahvempi kuin Vaeltaja uskalsi kuvitellakaan eikä suostu haihtumaan Sielun tieltä. Tahtomattaan Vaeltaja saa muistoja Melanielta, jotka muokkaavat myös hänen ajatusmaailmaansa. Kaksikko pakenee ja he alkavat etsiä Melanien niin kauan kaipaamaa poikaa Jaredia sekä tytön pikkuveljeä. He eivät tiedä, että Etsijä on heidän kannoillaan.


title: Vieras (vuoden 2013 elokuva)

text: Melanie tuupertuu polttavassa kuumuudessa etsiessään rakkaitaan, mutta vastarintaliike löytää hänet. Hänen setänsä Jeb löytää tytön ja järkyttyy siitä, että tällä on Sielu sisällään. Hän kuitenkin päättää säästää tytön muiden vastusteluista huolimatta ja johdattaa tämän vastarintaliikkeen salaiseen päämajaan kallioiden sisällä. Myös Jared on hengissä ja vastarintaliikkeen mukana, mutta ei voi sietää Melanieta silmissään koska Sielu on vallannut tytön eikä Vaeltaja usko, että kukaan heistä uskoisi hänen kertoessaan, että Melanie elää yhä kehossaan hänen lisäkseen.


title: Vieras (vuoden 2013 elokuva)

text: Vaeltajan olemassaolo aiheuttaa ihmisten välille paljon konflikteja, mutta pian Vaeltaja pääsee tutustumaan Melanien pikkuveljeen sekä lähentyy Ian - nimisen miehen kanssa. Juuri kun kaikki alkaa mennä hyvin, Vaeltaja saa vihiä vastarintaliikkeen toimintatavoista ja järkyttyy syvästi.


title: Vieras (vuoden 2013 elokuva)

text: Kaiken aikaa Etsijä yrittää paikantaa vastarintaliikkeen pakonomaisesti ja onnistuukin pääsemään heidän jäljilleen, mutta loppujen lopuksi jää kiinni ja Vaeltaja poistaa Sielun naisen sisältä, jotta tämä voisi olla taas oma itsensä. Hän tekee myös päätöksen omasta tulevaisuudestaan ja pyytää tohtoria poistattamaan hänet Melaniesta, jotta tyttö voisi taas elää omaa elämäänsä ja hän voisi lähteä jollekin toiselle planeetalle. Kukaan ei ole ideasta mielissään, mutta tohtori kuitenkin tekee tarvittavan ja Vaeltaja huomaa heräävänsä uudessa kehossa, jonka vastarintaliikkeen jäsenet ovat hänelle valinneet. Nyt Vaeltaja voi vihdoin olla rakastamansa miehen kanssa Melanien tavoin.


title: Vieras (vuoden 2013 elokuva)

text:
Elokuva päättyy kun Melanie, Jared, Ian ja Vaeltaja joutuvat piiritetyiksi ja selviää, että heidän lisäkseen on olemassa monta muutakin vastarintaliikettä.
Tuottajat Nick Wechsler, Steve Schwartz ja Paula Mae Schwartz ostivat elokuvan oikeudet syyskuussa 2009, mutta myöhemmin Open Road Films osti elokuvan oikeudet ja teki Stephenie Meyeristä, Nick Wechsleristä, Steve Schwartzista ja Paula Mae Schwartzista elokuvan päätuottajia. Andrew Niccol palkattiin kirjoittamaan käsikirjoitusta ja ohjaamaan elokuvaa. Susanna White palkattiin miehen tilalle hetkellisesti, mutta Andrew palasi elokuvan pariin toukokuussa 2011.


title: Vieras (vuoden 2013 elokuva)

text: Saoirse Ronan valittiin Melanie Stryderin rooliin ja 27. kesäkuuta 2012 ilmoitettiin elokuvan ensi-illaksi 29. maaliskuuta 2013. Elokuvan varsinaiset kuvaukset aloitettiin helmikuussa 2012 Louisianassa ja New Mexicossa.


title: Vieras (vuoden 2013 elokuva)

text: "Vieras" sai kriitikoilta laajalti negatiivisen vastaanoton. Rotten Tomatoes kuvaili elokuvaa huonosti käsikirjoitetuksi ja dramaattisen tehottomaksi. "Vieras" oli heidän mielestään enimmäkseen tunkkainen, tylsä ja ajoittain se herätti tahatonta hilpeyttä.


title: Vieras (vuoden 2013 elokuva)

text: CinemaScoren mukaan elokuva oli saanut keskiarvoksi B- (asteikolla A-F) elokuvan katsoneiden äänestäjien mukaan.


title: Vieras (vuoden 2013 elokuva)

text: IGN:n Roth Gornet antoi elokuvalle keskinkertaiset pisteet (5/10). Hän totesi, että elokuva on "tahattomasti naurettava" sekä "turhauttavan absurdi".


title: Vieras (vuoden 2013 elokuva)

text: "Vieras" oli toiseksi viimeinen elokuva, jonka Roger Ebert arvosteli ennen kuolemaansa 4. huhtikuuta 2013. Hän antoi elokuvalle 2,4 pistettä neljästä. Elokuva oli hänen mielestään liian syvällinen, täynnä soinnikkaita keskusteluja saaden kaiken kuulostamaan jäähyväisiltä. Samalla elokuva oli hänestä niin johdonmukainen, että rakenne ryöväsi mahdollisuudet dramaattiselle jännitykselle.


title: Vieras (vuoden 2013 elokuva)

text: DVD ja Blu-ray julkaistiin Yhdysvalloissa 9. heinäkuuta 2013. Suomessa elokuva julkaistiin 7. elokuuta 2013.


title: Major League Baseball -kausi 1915

text: Major League Baseball -kausi 1915 päättyi Boston Red Soxin 4-1 voittoon Philadelphia Philliesista kauden päätteeksi pelatussa World Series -ottelusarjassa. Finaalijoukkueet olivat samoista kaupungeista kuin edellisellä kaudella, mutta silloin AL:n mestarina pelasi Athletics, kun taas Braves oli NL:n mestari. Perinteisten National Leaguen ja American Leaguen lisäksi myös Federal League pelasi toisen ja samalla viimeisen kautensa suurien liigojen sarjassa, mutta sen voittaja ei osallistunut liigojen välisiin mestaruusotteluihin.


title: Matkaravinto

text: Matkaravinto Oy oli suuri suomalainen hotelli- ja ravintolayritys, joka hoiti etenkin asemaravintoloita, junien ravintolavaunuja ja matkailuhotelleja 1930-luvulta aina vuoteen 1977, jolloin se sulautettiin Rantasipi-hotelliketjuun.


title: Matkaravinto

text: Matkaravinto Oy perustettiin alun perin Suomen Matkailuliiton yritykseksi. 1930-luvun puolivälissä Matkaravinto omisti suurimman osan rautateiden asemaravintoloista, kaksi lentokenttäravintolaa, kaksi junien lounasvaunua sekä yhden hotellin. Yhtiön 17 toimipistettä eri puolella Suomea työllistivät yli 400 henkilöä. Pian Matkaravinnon hallintaan tulivat ensimmäiset linja-autoasemien ravintolat. Vuonna 1937 Matkaravinto Oy aloitti tarjoilun junissa, mitä kesti aina vuoteen 1978 asti. Lentoaseman ravintola- ja baaritoiminnan lisäksi Matkaravinto Oy huolehti Helsinki-Malmin lentoasemalla ravintolan lisäksi myös Aero Oy:n lentokoneiden muonahuollosta toimittaen lennoille juomia, voileipiä ja lämpimiä piiraita.


title: Matkaravinto

text: Matkaravinnosta tuli 1950-luvun alussa Suomen suurin ravitsemisliike sekä liikevaihdolla että toimipaikkojen lukumäärällä mitattuna. Kun yritystä 1930-luvun alkupuolelta asti johtanut kauppaneuvos Arvid Ohlsson jäi eläkkeelle 1964, Matkaravinnolla oli yli 50 toimipistettä, vaikka majoitustoiminnasta oli 1960-luvun alussa luovuttu kahta hotellia lukuun ottamatta.


title: Matkaravinto

text: Matkaravinnon liiketoiminta oli hajaantunut eri puolella Suomea sijainneisiin, erilaisin toimintaedellytyksin toimiviin liikenneravintoloihin. Voittoa tuottavat toimipisteet rahoittivat kannattamattomia. Uusi toimitusjohtaja Veijo Heimo ryhtyi panostamaan jälleen hotellitoimintaan. Suomen Matkailuliiton hoidossa olleet hotellit ja ravintolat siirtyivät Matkaravinnolle 1967. Aulanko-hotellia ja Pohjanhovia laajennettiin ja rakennettiin hotelli Ruissalo Turkuun, Tapiola Garden Espooseen, Sorsanpesä Seinäjoelle, Varsavuori Mikkeliin ja Kultakero Pelkosenniemen Pyhätunturille. 20 hotellista muodostuvan ketjun liiketoiminta keskitettiin 1971 Finnhotels-nimen alle. Finnhotels otti ensimmäisenä Suomessa käyttöön hotelliensa julkisen luokittelun niiden palvelutason mukaan. 1970-luvun puolivälissä Matkaravinto toi Suomeen kansainvälisen, pöytiintarjoiluun perustuvan hampurilaisravintolaketjun Wimpyn, mutta kokeilu jäi lyhytaikaiseksi.


title: Matkaravinto

text: Veijo Heimon toimitusjohtajakauden lopussa 1977 Matkaravinto oli Suomen suurin yksityinen hotelli- ja ravintolayhtiö, joka työllisti yli 2 000 henkilöä. Tuolloin Matkaravinto myytiin Rantaloma Oy:lle eli Rantasipi-ketjulle, joka sai haltuunsa 14 hotellia, 7 erillistä anniskeluravintolaa ja 19 kahvila-ravintolaa.


title: Matkaravinto

text: Tarinan mukaan Tampereen teekkarit yrittivät myydä Matkaravinnolle ilmoitustilaa tulevasta vappulehdestään. Matkaravinto kieltäytyi, jolloin teekkarit pyysivät saada tehdä mainoksen ilmaiseksi. Yritys joutui teekkarijäynän kohteeksi, ja lehdessä luki: "Matkalla maistuu huonompikin ruoka. Matkaravinto Oy."


title: DEL2

text: DEL2 on Saksan jääkiekon toiseksi korkein sarjataso. Sarja perustettiin vuonna 2013 korvaamaan 2. Bundesligan.


title: Vetymurtuma

text: Vetymurtuma syntyy teräkseen, kun staattisessa kuormituksessa olevassa lujassa teräksessä oleva vety aiheuttaa särön syntymisen teräksen sisältä alkaen. Vetyä syntyy teräkseen ruostumisen seurauksena, kun siihen pääsee esimerkiksi sadevettä.


title: Vetymurtuma

text: Yleensä rakenteessa jänneterästen ja suojaputken väli injektoidaan täyteen injektointimassalla. Tämä suojaa jänneteräksiä korroosiolta ja siirtää kuormitusta. Vuonna 2012 Jyväskylässä sortuneessa Kangasvuoren vesitornissa injektointi ei ollut onnistunut hyvin, vaan suojaputken ja jänneterästen väliin oli jäänyt tyhjää. Tästä oli seurauksena muun muassa, että rakenteeseen tunkeutunut vesi oli ruostuttanut suojaputkiin reikiä ja vesi pääsi ruostuttamaan teräsnippuja. Vesi oli vuotanut rakenteeseen betonielementtien saumauksista, jotka olivat olleet jo huonokuntoiset, eikä veden valumista pitkin vesitornin säiliön kylkiä oltu estetty.


title: Vetymurtuma

text: Jyväskylän onnettomuutta tutkineen Onnettomuustutkintakeskuksen tutkinnanjohtajan mukaan vetymurtuma ja lujien teräslaatujen alttius sille on sinänsä tunnettu ilmiö metallien asiantuntijoille. Rakennusalalla tietämys asiasta on kuitenkin puutteellista eikä vetymurtumaa ole osattu ottaa riittävästi huomioon.


title: Anneli Björkling

text: Tuula Anneli Björkling (s. 1952) on suomalainen missi. Hän voitti Miss International-kilpailun vuonna 1973 Osakassa. Samana vuonna hänet kruunattiin Helsingissä Miss Skandinaviaksi. Vuonna 1972 Björkling osallistui Miss Maailma-kilpailuun, jossa sijoittui kuudenneksi.


title: Hamarin vesitorni

text: Hamarin vesitorni on Porvoon Hamarissa sijaitseva 2 000 kuution vesitorni. Se on valmistunut 1977 ja on täysin samanlainen kuin Jyväskylässä sortunut Kangasvuoren vesitorni. Sen kuntotarkastuksesta tehtiin päätös Kangasvuoren sortumisen jälkeen..


title: Hamarin vesitorni

text: Torni on osoittautunut olevan huonommassa kunnossa kuin osattiin ennakoida. Alue on aidattu, ja kaupunki harkitsee korjataanko torni vai rakennetaanko uusi.


title: Hamarin vesitorni

text: Vesitornin kohdalla oli talvisodan aikana ilmavalvontatorni.


title: None So Vile

text: None So Vile on kanadalaisen teknisen death metalin yhtyeen Cryptopsyn toinen studioalbumi. Se julkaistiin vuonna 1996 levymerkillä Wrong Again Records. Albumi julkaistiin myöhemmin uudelleen Displeased Recordsin (1991), Century Media Recordsin (2000) sekä Hammerheart Recordsin (2012) kautta. Albumin vinyylipainos julkaistiin vuonna 2012 levymerkillä War on Music.


title: None So Vile

text: Albumin kansikuva Elisabetta Siranin maalaus Johannes Kastajan pään kanssa esiintyvästä Herodiaasta.


title: Japaninhämyhaikara

text: Japaninhämyhaikara ("Gorsachius goisagi") on Itä-Aasiassa tavattava erittäin uhanalainen haikaralaji. Lajia uhkaa erityisesti soveltuvien elinympäristöjen väheneminen.


title: Japaninhämyhaikara

text: Kooltaan japaninhämyhaikara on haikaraksi pieni ja kasvaa surimmillaan noin 49 cm pitkäksi ja sen siipiväli on 87 cm. Selästään ja siivistään laji on kasvanjanruskea ja pää, kaula ja niska ovat punaruskeat. Vatsa on vallea mustin juovin. Nuorilla linnuilla päälaki on musta ja kaulassa on raidoitusta. Siivissä on myös valkoisia höyheniä. Japaninhämyhaikaran nokka on lyhyehkö ja tukeva ja väriltään tumman harmaa. Lajin silmien ympärillä on kellertävän vihreä rengas. Ulkonäöltään japaninhämyhaikara muistuttaa etelänhämyhaikaraa ("G. melanolophus"), joka eroaa japaninhämyhaikarasta mustan päälaen, pitkän työhdön ja aikuisillakin linnuilla siipien valkoisen värin suurempana määränä.


title: Japaninhämyhaikara

text: Japaninhämyhaikara pesii eteläisessä Japanissa, minkä lisäksi satunnaisia pesiviä yksilöita on raportoitu Taiwanista ja Etelä-Korealle kuuluvalta Jejun saaralta. Kesäisin sitä tavataan myös Venäjällä. Laji muuttaa talveksi Kiinan kautta Filippiineille ja Indonesiaan. Japaninhämyhaikara elää tiheissä havu- tai lehtuimetsissä vuorten rinteillä vesialueiden lähellä. Sitä tavataan aina 2 400 metrin korkeudella merenpinnasta. Lajia voidaan tavata myös soilta, heinikkomailta ja riisipelloilta. Japaninhämyhaikaran ravintoa ovat etanat, madot, kaskaat ja kovakuoriaiset. Pesimäaika on maaliskuulta heinäkuulle.


title: Japaninhämyhaikara

text: Japaninhämyhaikara oli yleinen vielä 1970-luvun lopulle ja kanta taantui voimakkasti 1980- ja 1990-luvuilla. Syynä kannan taantumiseen ovat sopivien elinympäristöjen hakkuut puutavaraksi ja pelloiksi. Sitä myös metsästetään monin paikoin ja Miyake-jima- ja izusaarilla lajin kanta väheni saarelle levinneen siperiankärpän ("Mustela sibirica") vuoksi, joka saalistaa japaninhämyhaikaran poikasia ja pesiä. Nykyäänkin varisten suorittama pesärosvous on uhka japaninhämyhaikarakannalle. Nykyisin japaninhämyhaikarakannan kooksi arvioidaan 1 000–2 500 yksilöä.


title: Hokkus pokkus

text: Hokkus pokkus, myös "hokkuspokkus" tai "hokuspokus", monilla kielillä "Hocus Pocus", on taikurien ja saduissa usein myös noitien käyttämä taika- ja loitsusana. Sanonta esiintyy myös pidennetyssä muodossa "Hokus pokus filiokus" tai suomessa tavallisimmin "Hokkus pokkus filiokkus".


title: Hokkus pokkus

text: Sana on ollut käytössä hieman vaihtelevissa muodoissa monissa Euroopan kielissä ainakin 1600-luvulta saakka. Sen varhaisin tunnettu esiintymä kirjallisuudessa on Englannissa vuonna 1634 ilmestyneen, silmänkääntötemppuja käsitelleen teoksen nimessä "Hocus Pocus Junior - The Anatomy of Legerdemain". Kirjan tekijän nimeä ei tunneta, mutta teoksensa mukaan hän on myöhemmin tullut tunnetuksi nimellä Hocus Pocus.


title: Hokkus pokkus

text: Sanan alkuperästä on useita selityksiä. Sen on arveltu olevan alkujaan täysin merkityksetön loru, joka on vain tarkoitettu kuulostamaan latinaa muistuttavalta. Usein sen on kuitenkin selitetty olevan kansanomainen väännös latinankielisissä ehtoollisen asetussanoissa esiintyvästä lauseesta "Hoc est corpus (meum)", "Tämä on (minun) ruumiini". Koska sanat katolisen kirkon messussa lausutaan latinaksi, suuri osa läsnä olleista seurakuntalaisista ei niiden merkitystä tuntenut, mutta tiesi, että kirkon opin mukaan papin lausuessa nuo sanat tapahtui jotakin merkillistä. Tämän usein myös kyseenalaistetun selityksen sanan alkuperästä esitti ainakin jo Canterburyn arkkipiispa John Tillotson vuonna 1694.


title: Hokkus pokkus

text: Kuvaannollisesti hokkuspokkus voi merkitä myös hölynpölyä tai käsittämätöntä puhetta. Sen lyhentymänä on syntynyt myös englannin kielen huijausta tarkoittava sana hoax.


title: Hokkus pokkus (täsmennyssivu)

text: Hokkus pokkus, Hokkuspokkus tai Hocus Pocus voi tarkoittaa seuraavia:


title: Whisper Supremacy

text: Whisper Supremacy on kanadalaisen teknisen death metalin yhtyeen Cryptopsyn kolmas studioalbumi. Se julkaistiin vuonna 1998 levymerkillä Century Media Records. Albumi on yhtyeen ensimmäinen jolla vokalistina toimii Mike DiSalvo sekä ainoa jolla kitaristina toimii Miguel Roy.


title: Whisper Supremacy

text: Yhdysvaltain painoksessa yhtyeen logo on sijoitettu kannen vasempaan yläkulmaan, kun taas Euroopan painoksessa logo on suuremmalla fontilla sekä keskitetty.


title: ...And Then You’ll Beg

text: ...And Then You'll Beg on kanadalaisen teknisen death metalin yhtyeen Cryptopsyn neljäs studioalbumi. Se on ensimmäinen albumi jolla kitaristina toimii Alex Auburn sekä viimeinen jolla esiintyvät vokalisti Mike DiSalvo ja kitaristi Jon Levasseur ennen hänen paluutaan yhtyeeseen vuonna 2011.


title: None So Live

text: None So Live on kanadalaisen teknisen death metalin yhtyeen Cryptopsyn ensimmäinen konserttitallenne. Se julkaistiin Mike DiSalvon jätettyä yhtyeen ja on ainut albumi, jolla laulusolistina toimii Martin Lacroix.


title: Once Was Not

text: Once Was Not on kanadalaisen teknisen death metalin yhtyeen Cryptopsyn viides studioalbumi. Se julkaistiin vuonna 2005 levymerkillä Century Media Records.


title: Once Was Not

text: Once Was Not oli ensimmäinen sitten vuoden 1996 albumin, "None So Vilen", jolla toimi yhtyeen alkuperäinen vokalisti Lord Worm. Albumi on myös ensimmäinen ilman alkuperäistä kitaristia, Jon Levasseuria.


title: Once Was Not

text: Kappaleesta "The Pestilence That Walketh in Darkness" kuvattiin musiikkivideo.


title: Kolmen vangin ongelma

text: Kolmen vangin ongelma esiintyi vuonna 1959 Martin Gardnerin kolumnissa "Matemaattiset pelit" Scientific American-lehdessä. Kolmen vangin ongelma on matemaattisesti ekvivalentti Monty Hallin ongelmaan autosta ja vuohesta. Tässä artikkelissa käsiteltävässä ongelmassa auto on korvattu vapaudella ja vuohi kuolemantuomiolla.


title: Kolmen vangin ongelma

text: Kolme vankia, A, B ja C ovat tuomittuja kuolemaan ja asuvat omissa selleissään. Kuvernööri on valinnut heistä sattumanvaraisesti yhden, joka armahdetaan. Vartija tietää kuka vangeista on armahdettu, mutta hän ei saa kertoa sitä. Vanki A anelee vartijaa kertomaan kumpi vangeista B ja C on varmasti tuomittu kuolemaan (kumpaa siis ei ole armahdettu). ”Jos B on armahdettu, kerro minulle C:n nimi. Jos C on armahdettu, kerro minulle B:n nimi. Jos minä (vanki A) olen saanut armahduksen, heitä kolikkoa ja kerro minulle joko B:n tai C:n nimi.”


title: Kolmen vangin ongelma

text: Vartija kertoo vanki A:lle, että vanki B aiotaan teloittaa. Vanki A on helpottunut, koska hän uskoo selviytymismahdollisuuksiensa nousseen kolmasosan (1/3) mahdollisuudesta puoleen (1/2), kuten mahdollisuus nyt on hänen ja vangin C välillä. Vanki A kertoo salaa vangille C saamansa uutiset. Vanki C helpottuu, koska uskoo, että vangilla A on edelleen 1/3 todennäköysyys saada armahdus ja että hänellä itsellään (vanki C) on puolestaan 2/3 mahdollisuus tulla armahdetuksi. Mikä on oikea vastaus?


title: Kolmen vangin ongelma

text: Vastaus on, että vanki A ei oikeastaan saanut mitään lisätietoa omasta kohtalostaan. Oletetaan että vangilla A on 1/3 mahdollisuus tulla armahdetuksi, siis yhtä suuri mahdollisuus kuin vangeilla B ja C. Vartija kertoi vangin B olevan toinen teloitettavista joko siksi, että vanki C armahdetaan (mahdollisuus 1/3) tai siksi että vanki A armahdetaan (mahdollisuus 1/3) JA vartijan heittämä kolikko antoi vastaukseksi vangin B (mahdollisuus 1/2). Tällöin mahdollisuus siihen, että vanki B nimettiin vangin A armahduksen takia on vain 1/6.


title: Kolmen vangin ongelma

text: Sen seurauksena, että vanki A sai tietää vangin B olevan toinen teloitettavista, vangin A mahdollisuus armahdukseen on vain puolet vangin C mahdollisuudesta. Nyt jos oletetaan, että vankia B ei armahdeta, on vangilla A siis edelleen 1/3 mahdollisuus tulla armahdetuksi kun taas vangin C mahdollisuus on 2/3, kaksinkertainen vankiin A nähden.


title: Kolmen vangin ongelma

text: Nimetään tapahtumat A, B ja C siten, että ne vastaavat samalla kirjaimella nimetyn vangin armahdusta.


title: Kolmen vangin ongelma

text:
Tapahtumat
A = ”vanki A armahdetaan”
B = ”vanki B armahdetaan”
C = ”vanki C armahdetaan”
b = ”vartija nimeää vangin B joutuvan teloitettavaksi (ei armahdettu)”


title: Kolmen vangin ongelma

text: Nyt Bayesin teoreemaa käyttäen saadaan, että vangin A mahdollisuus tulla armahdetuksi on:


title: Kolmen vangin ongelma

text: Jokaisella vangilla on 1/3 mahdollisuus tulla armahdetuksi. Tieto siitä, että joko vanki B tai vanki C teloitetaan, ei muuta vangin A mahdollisuutta tulla armahdetuksi. Vangilla A on siis 1/3 mahdollisuus tulla armahdetuksi ja vangeilla B ja C on yhteensä 2/3 mahdollisuus tulla armahdetuksi. Oletetaan, että tiedämme vangin B joutuvan teloitetuksi. Nyt vangin A mahdollisuus tulla armahdetuksi pysyy edelleen samana (1/3) ja vangin B mahdollisuus armahdukseen siirtyi vangille C, jolloin vangin C mahdollisuus on 2/3.


title: Soste

text: SOSTE Suomen sosiaali ja terveys ry on valtakunnallinen sosiaali- ja terveysalan järjestöjen kattojärjestö. Se kokoaa yhteen yli 200 sosiaali- ja terveysjärjestöä rakentamaan sosiaalisen hyvinvoinnin ja terveyden edellytyksiä, osallistumismahdollisuuksia sekä oikeudenmukaista ja vastuullista yhteiskuntaa. SOSTEn visio on yhdessä tehty hyvä elämä kaikille.


title: Soste

text: SOSTEn pääsihteerinä toimii Vertti Kiukas ja puheenjohtajana Näkövammaisten Liiton toimitusjohtaja Jukka Tahvanainen.


title: Soste

text: SOSTEn toiminta alkoi 1.1.2012 kun STKL, YTY ja Terveyden edistämisen keskus yhdistyivät SOSTE ry:ksi.


title: The Unspoken King

text: The Unspoken King on kanadalaiset teknisen death metalin yhtyeen kuudes studioalbumi. Se julkaistiin vuonna 2008 levymerkillä Century Media Records. Albumi on viimeinen jolla kitaristi Alex Auburn sekä basisti Eric Langlois soittavat. Maggie Durand erotettiin yhtyeestä pian levyn julkaisun jälkeen rahallisista syistä.


title: The Unspoken King

text: Albumin nauhoitusten aikaan yhtye teki cover-version Strapping Young Ladin kappaleesta "Oh My Fucking God" Century Median kokoelma-albumille "Covering 20 Years of Extremes".


title: Bor (täsmennyssivu)

text: Bor tarkoittaa seuraavia asioita:


title: Lippupiste

text: Lippupiste Oy on suomalainen lipunvälitysyritys, jonka myyntikanavien kautta myydään vuosittain noin viisi miljoonaa lippua yli 18 000 teatteri-, kulttuuri, viihde- tai urheilutapahtumaan . Lippupisteen omistaa saksalainen lipunvälitysyritys CTS Eventim AG, joka toimii 19 maassa ja välittää vuosittain yli 80 miljoonaa lippua yli 100 000 tapahtumaan.


title: Lippupiste

text: Lippupiste tarjoaa lipunmyynnin järjestelmä- ja tukipalveluita tapahtumanjärjestäjille ja julkaisee "event."-tapahtumalehteä .


title: Lippupiste

text: Lippupisteelle on myönnetty Suomalainen Vastuunkantaja -merkki kolmena vuotena peräkkäin osoituksena, että yritys on hoitanut velvoitteensa suomalaista yhteiskuntaa kohtaan muun muassa maksamalla veronsa Suomeen. Lippupisteen liikevaihto tilikaudella 2015 oli 11.1 miljoonaa euroa.


title: Berrysaaret

text: Berrysaaret on saariryhmä ja hallintoalue Bahamasaarilla. Saariryhmään kuuluu noin 30 saarta ja yli sata pienempää luotoa, joista suurin on 31 neliökilometrin kokoinen Great Harbour Cay. Suurin osa saarten asukkaista asuu Great Harbour Cayn Bullock's Harbourissa. Useat saariryhmän saarista on myyty yksityiskäyttöön.


title: Saksan 16. jalkaväkidivisioona

text: 16. jalkaväkidivisioona () oli Saksan maavoimien yhtymä, joka osallistui toisessa maailmansodassa sotatoimiin länsirintamalla.


title: Saksan 16. jalkaväkidivisioona

text: Wehrkreis VI perusti lokakuussa 1934 Münsterissä divisioonan peitenimellä Kommandant von Münster, josta nimi vaihdettiin 15. lokakuuta 1935 Saksan irtautuessa Versailles'n rauhan rajoituksista 16. jalkaväkidivisioonaksi.


title: Saksan 16. jalkaväkidivisioona

text: Divisioona asetettiin liikekannalle 25. elokuuta 1939, jolloin se siirrettiin länsirajan valvontaan esikunnan ollessa Bitburgissa ja joukkojen Eifelin alueella. Se ylitti Luxemburgin rajan 10. toukokuuta 1940 osallistuen sotatoimiin Belgiassa. Divisioona jaettiin kahtia ja osista muodostettiin 6. elokuuta 1940 16. panssaridivisioona ja 16. motorisoitu jalkaväkidivisioona.


title: Saksan 16. jalkaväkidivisioona

text: Divisioonsa osallistui 1941 Balkanin sotatoimiin, mistä se siirrettiin operaatio Barbarossan Etelän armeijaryhmään. Divisioona eteni Kaukasukselle päästen lopulta noin 30 kilometrin päähän Astrahanista, mikä oli samalla saksalaisjoukkojen saavuttama itäisin piste sodan aikana. Divisioona muutettiin 1943 16. panssarikrenatööridivisioonaksi.


title: Saksan 16. jalkaväkidivisioona

text: Divisioona kärsi pahoja tappioita vetäytymistaisteluissa ja se siirrettiin Ranskaan lepoon ja täydennettäväksi. Divisioona muutettiin 28. maaliskuuta 1944 panssaridivisioonaksi liittämällä siihen 179. reservipanssaridivisioona. Muodostettu yhtymä sai nimen 116. panssaridivisioonaksi, koska 16. panssaridivisioona oli jo käytössä.


title: Saksan 16. jalkaväkidivisioona

text: Divisioona osallistui Normandian taisteluihin ja se lähes tuhoutui Falaisen motissa. Divisioona puolusti Siegfried-linjaa Aachenin kohdalla. Se vedettiin täydennettäväksi, jonka jälkeen divisioona palasi Aacheniin. Taistelu päättyi divisioonan vetäytymiseen ja se osallistui Hurtgenin metsän taisteluihin ja Ardennien taisteluihin kärsien suuria tappioita. Divisioona joutui saarroksiin Weselissä, mutta se kykeni murtautumaan ulos ja ylittämään Reinin. Divisioona antautui Ruhrin motissa huhtikuussa 1945.


title: Saku Kinnunen

text: Saku Kinnunen (s. 3. tammikuuta 1995 Kuhmo) on suomalainen jääkiekkopuolustaja, joka pelaa Mestis-joukkue Iisalmen Peli-Karhuissa. Hän pelasi urallaan keskushyökkääjänä kauteen 2015–2016 saakka. Kinnunen osaa pelata myös laitahyökkääjänä. KalPan päävalmentaja Sami Kapanen kuvaili häntä seuran A-nuoria valmentaessaan monipuoliseksi hyvän fysiikan omaavaksi pelaajaksi sekä joukkuepelaajaksi, jonka voi laittaa paikalle kuin paikalle.


title: Saku Kinnunen

text: Kinnunen on Kuhmon Kivan kasvatti. Hän siirtyi C-juniori-ikäisenä Kalevan Palloon kaudeksi 2009–2010. Kaudella 2012–2013 Kinnunen toimi KalPan A-nuorten varakapteenina ja hänellä oli joukkueen paras teholukema (+17).


title: Saku Kinnunen

text: Kaudella 2013–2014 Kinnunen nousi KalPan SM-liigarinkiin. Hän pelasi joukkuessa harjoituskaudella yhden European Trophy -ottelun. SM-liigadebyyttinsä Kinnunen teki 20. syyskuuta 2013 Tampereen Ilvestä vastaan. Liigauransa avausmaalin hän teki 26. lokakuuta 2013 vieraissa Pelicansia vastaan. Kinnunen lopulta vakiinnutti paikkansa KalPan liigajoukkueessa ja teki tulokaskautensa aikana yhteensä 51 runkosarjaottelussa tehot 7+8=15. Hän sijoittui SM-liigan tulokkaiden pistepörssissä kolmanneksi. Tammikuussa 2014 Kinnunen teki kevääseen 2016 ulottuvan jatkosopimuksen KalPan kanssa.


title: Saku Kinnunen

text: Kinnusella oli kaudella 2014–2015 vaikeuksia mahtua kokoonpanoon ja hänen esityksensä jäivät vaisuiksi verrattuna ensimmäiseen SM-liigakauteen. Kinnunen pelasi kauden aikana myös kahdeksan ottelua lainalla Mestis-joukkue Kajaanin Hokissa. Kaudesta 2015–2016 hän pelasi KalPassa ison osan myös puolustajan tontilla. Kinnunen pelasi kauden aikana myös viisi ottelua lainalla Mestis-joukkue Mikkelin Jukureissa marras-joulukuun 2016 vaihteessa. SM-liigakauden jälkeen hän vahvisti KalPan A-nuorissa, joissa Kinnunen voitti kauden päätteeksi SM-pronssia.


title: Saku Kinnunen

text: Kaudeksi 2016–2017 Kinnunen siirtyi vuoden mittaisella sopimuksella Mestiksen nousijajoukkue Iisalmen Peli-Karhujen riveihin. Hänet hankittiin joukkueeseen lähtökohtaisesti puolustajana. Kinnunen nimettiin IPK:n varakapteeniksi. Hän oli viidellä osumallaan joukkueen eniten maaleja tehnyt puolustaja.


title: Saku Kinnunen

text: Kesäkuussa 2017 Kinnunen palasi KalPan ja IPK:n yhteistyöpelaajana elokuun loppuun asti kestävällä try-out -sopimuksella KalPaan. Hän pelasi kaudella 2017–2018 siellä kahdeksan runkosarja- ja kaksi Mestarien liigan ottelua, mutta suurimman osan kaudestaan Kinnunen pelasi kuitenkin lainalla IPK:ssa, jonka tehokkain puolustaja hän oli tehoilla 4+16=20. Kinnunen pelasi siellä kauden loppuun. Kaudeksi 2018–2019 hän teki IPK:n kanssa vuoden mittaisen sopimuksen.


title: Saku Kinnunen

text: Kinnunen pelasi alle 20-vuotiaiden MM-kilpailuissa vuonna 2014, jolloin hän voitti maailmanmestaruuden. Kinnunen pelasi myös alle 18-vuotiaiden MM-kilpailuissa vuonna 2013, jolloin hän voitti pronssia. Kinnunen on kuulunut Suomen alle 17-vuotiaiden maajoukkueen kapteenistoon.


title: Saku Kinnunen

text: Kinnusen pikkuveli Severi on entinen jääkiekkomaalivahti, joka pelasi parhaimmillaan Suomi-sarjatasolla.


title: Suomen Matkailuliitto

text: Suomen Matkailuliitto oli matkailun valtakunnallinen keskusjärjestö, joka perustettiin 1887 ja ajautui konkurssiin 2001. Liiton henkilöjäseninä oli viimeisinä vuosina yli 16 000 matkailun, retkeilyn, ulkoilun, leirinnän ja laskettelun harrastajaa. Sen järjestöjäseniä olivat ulkoilu-, leirintä- ja lasketteluyhdistykset ympäri Suomen.


title: Suomen Matkailuliitto

text: Liitto perustettiin Suomen Matkailijayhdistyksen nimellä ”herättämään maan omissa asukkaissa ja ulkomaalaisissa mieltymystä matkustuksiin tässä maassa ja tekemään ne helpoksi, laajentaakseen siten sen luonnon ja kansan tuntemusta”.


title: Suomen Matkailuliitto

text: Laajaa hotellitoimintaa Lapissa harjoittanut ja isoja hotelli-investointeja tehnyt Suomen Matkailuliitto ajautui konkurssiin 2001 huolimatta vuonna 1997 alkaneesta yrityssaneerauksesta, johon sen hakivat Postipankki (nykyisin Danske Bank), Finnvera ja Ilmarinen.


title: Suomen Matkailuliitto

text: Aiemmin liiton kohteita Lapissa olivat Hotelli Pohjanhovi Rovaniemellä sekä Hetan, Kilpisjärven, Utsjoen, Ivalon ja Pallastunturin matkailuhotellit. Viime vaiheissaan liitto hoiti Lapissa enää Kilpisjärven retkeilykeskusta.


title: Suomen Matkailuliitto

text: Suomen Matkailuliiton tytäryhtiö oli 1930-luvulta vuoteen 1977 Matkaravinto Oy, joka oli usealla eri vuosikymmenellä Suomen suurin hotelli- ja ravintolayritys. Suomen Matkailuliitto julkaisi ”Turistina” tunnettua julkisen liikenteen aikataulukirjaa "Suomen kulkuneuvot." Liitto oli muutenkin maan suurin kotimaan matkakirjallisuuden julkaisija.


title: Suomen Matkailuliitto

text:
Matkailuliiton täyttäessä 100 vuotta koko juhlavuotta 1987 vietettiin Suomen Matkailun juhlavuotena, jonka suojelijana toimi tasavallan presidentti Mauno Koivisto. Professori Terho Sakki suunnitteli liiton
100-vuotismitalin ja liitto julkaisi yhdessä Matkailun edistämiskeskuksen kanssa Sven Hirnin ja Erkki Markkasen kirjoittaman teoksen "Suomen matkailun historia: Tuhansien järvien maa."


title: Suomen Matkailuliitto

text: Suomen Matkailuliiton puheenjohtaja 1975–1991 toiminut professori Olavi Syrjänen nostaa Suomen Matkailuliiton ansiokkaasti täyttämiksi tehtäviksi vuosikymmenien varrella seuraavat asiat:


title: Suomen Matkailuliitto

text: Suomen Matkailuliiton työtä jatkamaan perustettiin konkurssin jälkeen Suomen Matkailijayhdistys (SMY).


title: Rantasalmi Hirsitalot

text: Rantasalmi Hirsitalot on suomalainen maailman vanhin hirsitalotuotemerkki, jonka omistaa Lameco LHT Oy. Rantasalmi Hirsitalot perusti Osmo Ruotsalainen vuonna 1946, ja sen tehdasalue sijaitsee edelleen alkuperäisellä paikallaan Rantasalmella, Etelä-Savossa. Yhtiön liikevaihto vuonna 2012 oli 9,3 miljoonaa euroa.


title: Rantasalmi Hirsitalot

text: Rantasalmi Oy:n perusti talousneuvos Osmo Ruotsalainen (1915–2002) vuonna 1946 Rantasalmelle. Sahan sijaintiin vaikutti ratkaisevasti sodanjälkeiseen säännöstelyyn liittyvä määräys, jonka mukaan sahatoiminta Suomessa oli sallittua ainoastaan Parikkala–Haapamäki-linjan pohjoispuolella.


title: Rantasalmi Hirsitalot

text: Aluksi toiminta oli sahatoimintaa, joka valmisti puutavaraa ja sänkyjä. Myöhemmin tuotantoa kehitettiin niin että v. 1956 valmistui ensimmäinen tehdasvalmisteinen kesämökki Tuusulaan. Saman vuoden toukokuussa Rantasalmi Oy oli mukana Helsingin messuilla, jonka tuloksena tuli muun muassa 27 uutta mökkitilausta.


title: Rantasalmi Hirsitalot

text: Vuonna 1958 oli Brysselin maailmannäyttelyssä esillä arkkitehti Reima Pietilän suunnittelema hirsisauna. Tästä alkoi suomalaisten hirsirakennusten vientitoiminta. Kansainvälistyminen lisääntyi edelleen 1960-luvulla, jolloin Rantasalmi Oy oli esillä Chicagon messuilla 1962 sekä Lontoossa 1967.


title: Rantasalmi Hirsitalot

text: Kuuluisista suomalaisista arkkitehdeistä myös Heikki ja Kaija Siren suunnittelivat yhtiölle sauna- ja mökkimalleja. Sahatuotanto lopetettiin 1960-luvun alussa kun hirsitalojen valmistaminen vaati keskittymistä.


title: Rantasalmi Hirsitalot

text: 1970-luvulla yhtiö siirtyi suurempien mökkien ja hirsitalojen valmistukseen kun talotehtaalle valmistui rakennuslinja ja sai oman pistoraiteen alueelleen. Nyttemmin kyseistä pistoraidetta ei enää ole, se purettiin ratatöiden kunnostuksen yhteydessä 2000-luvulla.


title: Rantasalmi Hirsitalot

text: Osmo Ruotsalainen möi yrityksen 1970-luvulla Metsäliitolle. Tuolloin yhtiö oli Suomen suurin teollisten hirsitalojen rakentaja. Vuonna 1995 Metsä-Serla luopui Rantasalmi Oy:stä ja pääomistajaksi ja toimitusjohtajaksi tuli Pertti Karhinen.


title: Rantasalmi Hirsitalot

text: 1995–2010 Rantasalmi Oy oli Suomen yksi suurimmista toimijoista hirsitaloteollisuuden alalla. Suuri osa tuotannosta meni vientiin, muun muassa Japaniin, Venäjälle ja EU-maihin. Parhaimmillaan yhtiö työllisti n. 70 henkilöä. Vuodet 2009–2010 olivat haasteellisia vuosia maailmantaloudessa ja yrityksen osalta se päättyi konkurssiin syyskuussa 2010.


title: Rantasalmi Hirsitalot

text: Vuoden 2010 jälkeen Rantasalmi Hirsitalot -tuotemerkki ja Rantasalmi Oy:n liiketoiminta siirtyi varpaisjärveläisen Lameco LHT:n omistukseen. Lameco LHT Oy on perustettu vuonna 2000 ja sen päätuotteita on liimattu lamellihirsi, liimatut rakennustuotteet ja liimatut sisustustuotteet, kuten verhouspaneelit.


title: Rantasalmi Hirsitalot

text: Rantasalmi Hirsitalot valmistaa Rantasalmella hirsirakenteisia omakotitaloja, vapaa-ajan asuntoja ja saunarakennuksia. Yrityksen omistusvaihdoksen myötä tuotevalikoimaa on lisätty liimattujen lamellihirsien ja liimattujen sisustustuotteiden osalta.


title: Rantasalmi Hirsitalot

text: Rantasalmi Hirsitalot käyttää tuotteissaan lamellihirttä ja Ekorex-rakennetta.


title: Rantasalmi Hirsitalot

text: Rantasalmi Hirsitalojen oston jälkeen Lameco LHT Oy siirsi kaiken talotuotantonsa Rantasalmi Hirsitalojen tiloihin Rantasalmelle.


title: Moorensaari

text: Moorensaari () on yksi Bahaman saarista ja saarivaltion hallintoalueista. Se sijaitsee Bahaman pohjoisosassa lähellä Abacon saarta. Moorensaarta ympäröi kymmenkunta pienempää luotoa, jotka kuuluvat samaan hallintoalueeseen. Näistä ainoastaan Moorensaarella on asutusta. Saaren asukasluku on 950.


title: Magnus Londen

text: Magnus Londen [lon'deːn] (s. 1968) on suomenruotsalainen toimittaja ja tietokirjailija. Koulutukseltaan hän on valtiotieteiden kandidaatti.


title: Magnus Londen

text:
Londenille myönnettiin vuonna 2012 Tiedonjulkistamisen valtionpalkinto ”monipuolisesta tuotannosta sekä eri kanavien innovatiivisesta käytöstä journalistisessa työssä”.
Keväällä 2012 Londen toteutti reaaliaikaisen Suomen sisällissodan ”uusraportoinnin” sosiaalisen median Twitter-palvelussa. Hän kirjoitti "Hufvudstadsbladetin" ja "Arbetarnas Notisbladin" vuonna 1918 julkaistujen sanomalehtiartikkeleiden pohjalta kuvitteellista reportaasia Helsingin sotatapahtumista sekä valkoisena että punaisena toimittajana. Valkoisten puolella olleen toimittajahahmon materiaali perustui "Hufvudstadsbladetiin" ja punaisia kannattavan toimittajan "Arbetarnas Notisbladiin". Mediatapahtuma koostui lähes tuhannesta suomeksi ja ruotsiksi julkaistusta twiitistä ja Tiedonjulkistamisen neuvottelukunta kiittikin Londenia sisällissodan tapahtumien tuomisesta "elävänä uuden sukupolven tietoisuuteen".


title: Magnus Londen

text: Vuonna 2007 Londen toimitti yhdessä Joakim Enegrenin ja Ant Simonsin kanssa vanhoja suomalaisia matkailujulisteita esittelevän kuvateoksen. Teos sai alkunsa hänen omasta julistekeräilyharrastuksestaan, ja on saanut jatkoa hänen vetämästään julisteiden ja postikorttien verkkokaupasta Come to Finland Publishing. Kirja on julkaistu suomeksi, ruotsiksi, englanniksi, saksaksi ja ranskaksi.


title: Magnus Londen

text: Vuodesta 2005 Londen on vetänyt Eftersnack-keskusteluohjelmaa Yle Radio Vega -radiokanavalla ja Yle Fem -televisiokanavalla (). Londen on lisäksi ollut "Hufvudstadsbladetin" kolumnisti ja saksalaisen, Pohjoismaiden ulkoilmaelämään erikoistuneen "Norr"-aikakauslehden osakas ja avustaja.


title: Baltimore Orioles (1800-luku)

text: Baltimore Orioles oli yhdysvaltalainen baseballjoukkue, joka pelasi American Association -liigassa 1882–1891 ja sen jälkeen National Leaguessa 1892–1899. Liigamestaruuden Orioles voitti kolmella perättäisellä kaudella 1894–1896 ja voitti Temple Cup -mestaruuden vuosina 1896 ja 1897. Menestyksestä huolimatta joukkue poistettiin liigasta kauden 1899 jälkeen.


title: Baltimore Orioles (1800-luku)

text: Joukkue oli vuonna 1882 perustetun American Association -liigan perustajajäseniä. Usean keskinkertaisen kauden jälkeen se pudotettiin liigasta 1889, mutta se palasi kaudella 1890 korvaamaan Brooklyn Gladiators -seuran. AA:n lakkauttamisen jälkeen Orioles liittyi National Leagueen 1892.


title: Baltimore Orioles (1800-luku)

text: Kauden 1899 jälkeen NL supisti joukkuemääräänsä neljällä joukkueella, ja poistettavien joukkoon sisältyi myös Orioles. Vuonna 1901 käynnistyneeseen American Leagueen uudelleen perustettu Orioles osallistui kahtena kautena, kunnes joukkue muutti New Yorkiin ja otti nimekseen New York Highlanders, myöhemmin New York Yankees. Kaksi Baltimore Orioles -nimistä minor league -joukkuetta pelasi International Leaguessa (vuoteen 1911 saakka Eastern League) 1903–1914 ja 1916–1953. Huipputason baseball palasi Baltimoreen vasta 1954, kun St. Louis Browns (nykyinen Orioles) siirrettiin kaupunkiin. Baltimore Terrapins -niminen joukkue tosin pelasi kolmannessa major leaguessa, Federal Leaguessa kausilla 1914–1915.


title: Baltimore Orioles (1800-luku)

text: Baltimore Orioles on myös joissakin lähteissä ensimmäinen Yhdysvaltain jalkapallon liigamestari vuonna 1894. Lähteissä on kuitenkin ristiriitaisuuksia esimerkiksi sarjataulukon ja pelattujen ottelujen välillä


title: Monique Berlioux

text: Monique Berlioux (22. joulukuuta 1925 Metz – 27. elokuuta 2015 Pariisi) oli ranskalainen urheilujohtaja ja olympiatason uimari.


title: Monique Berlioux

text: Beriloux voitti 100 metrin ensimmäinen selkäuinnin Ranskan mestaruutensa 12-vuotiaana vuonna 1937. Urallaan, joka kesti vuoteen 1951, hän saavutti 40 Ranskan mestaruutta. Sodan jälkeen hän osallistui Lontoon olympialaisissa heinäkuussa 1948 100 metrin selkäuintiin ja sijoittui välierässään kuudenneksi.


title: Monique Berlioux

text: Koulutukseltaan Berlioux on Sorbonnen yliopistosta valmistunut journalisti.


title: Monique Berlioux

text: Monique Berlioux siirtyi 1960-luvun alussa Kansainvälisen olympiakomitean (KOK) palvelukseen Sveitsin Lausanneen. Silloinen KOK:n puheenjohtaja Avery Brundage nimitti hänet tiedotuspäälliköksi. Berlioux’sta tuli sittemmin kolmen KOK-puheenjohtajan aisapari Lausannen toimistosta. Vuonna 1969 hänestä tuli KOK:n pääsihteeri. Brundagen seuraajan lordi Killaninin aikana 1972–1980 Berlioux’n asema oli vahva ja näkyvä. Killanin jätti käytännön asioiden hoidon Berlioux’lle. Espanjalaisen Juan Antonio Samaranchin tultua KOK:n puheenjohtajaksi vuonna 1980 tilanne muuttui. Toisin kuin edeltäjänsä Brundage ja Killanin, Samaranch muutti työskentelemään Lausanneen KOK:n toimistoon. Berlioux oli saanut 1970-luvulla vahvan päätösvallan, jota uusi KOK:n puheenjohtaja ei enää katsonut toimivaksi malliksi. Kyseessä oli kaksi vahvaa persoonaa, joista Berlioux’n oli väistyttävä. Toisaalta Samaranch halusi lisää päätösvaltaa toimeenpanevan komitean jäsenille. Berlioux erosi tehtävistään kesäkuussa 1985. Erostaan hän sai KOK:n merkittävän erorahan.


title: Monique Berlioux

text: Eronsa jälkeen hän toimi vuoden 1992 kesäkisoja hakeneen Pariisin kaupungin kaupunginjohtajan neuvonantajana.


title: Monique Berlioux

text: Monique Berlioux’n kunniaksi nimettiin vuonna 1983 Ranskassa naisurheilijoille annettu palkinto. Palkinto voidaan antaa myös ei-ranskalaiselle naisurheilijalle.


title: Hildegard

text: Hildegard on alkuperältään muinaissaksalainen naisen etunimi. Se on yhdistetty sanoista "hiltja" ja "gard", jotka merkitsevät taistelua ja suojaa..


title: Hildegard

text:
Suomessa nimi Hildegard on vuoden 2009 loppuun mennessä annettu 1193 naiselle. Nimestä esiintyy myös harvinaisempi muoto Hildegerd, mutta se on annettu alle 20 henkilölle. Hildegardin ja myös Hildegerdin nimipäivä on suomenruotsalaisen kalenterin mukaan 17. syyskuuta, joka on
tunnetuimman tämän nimisen pyhimyksen, Hildegard Bingeniläisen kuolin- ja muistopäivä.


title: Orientenkerttuli

text: Orientenkerttuli ("Teretistris fornsi") on peukaloiskerttulien heimoon kuuluva varpuslintu.


title: Orientenkerttuli

text: Orientenkerttulia tavataan kotoperäisenä Kuubassa. Sitä on kuvattu yleiseksi, ja sen kannankehitys on vakaa. Laji on luokiteltu elinvoimaiseksi.


title: Turkkilo

text: Turkkilo eli karvaturkkilo ("Nicrophorus vespillo") on noin 2 cm pitkä yleinen raatokuoriainen. Sen ravintoon kuuluvat eläinten raadot.


title: Turkkilo

text: Turkkilo munii pieniin raatoihin, jotka se kaivaa maahan toukkiensa ravinnoksi.


title: Tulikerttuli

text: Tulikerttuli ("Cardellina rubra") on kerttulien heimoon kuuluva varpuslintu.


title: Tulikerttuli

text: Tulikerttulia tavataan Meksikossa. Sen kannaksi arvioidaan 50 000–499 999 yksilöä. Lajin kannankehitys on laskeva, mutta sen ei uskota olevan vaarassa, joten laji on luokiteltu elinvoimaiseksi.


title: Ruusukerttuli

text: Ruusukerttuli ("Cardellina versicolor") on kerttulien heimoon kuuluva varpuslintu.


title: Ruusukerttuli

text: Ruusukerttulia tavataan pienellä alueella Meksikon kaakkoisosissa ja Guatemalassa. Sen kannaksi arvioidaan 20 000–49 999 yksilöä. Laji on vähenemässä elinympäristöjen tuhoutumisen vuoksi, ja se on luokiteltu vaarantuneeksi.


title: Loistoviuhkakerttuli

text: Loistoviuhkakerttuli ("Myioborus pictus") on kerttulien heimoon kuuluva varpuslintu.


title: Loistoviuhkakerttuli

text: Loistoviuhkakerttulia tavataan Yhdysvaltain eteläosissa ja Keski-Amerikassa. Sen populaatio on hyvin suuri ja sen kannankehitys on nouseva. Laji on luokiteltu elinvoimaiseksi.